Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ με αντικείμενο τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας αριθ. 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η αφρικανική πανώλη των χοίρων, αποκαλούμενη στη συνέχεια ΑΠΧ, αποτελεί ιογενή λοίμωξη οικόσιτων και άγριων χοίρων (αγριόχοιρων) η οποία προκαλεί σοβαρή ασθένεια που είναι δυνατόν να μεταδίδεται με φορείς (ακάρεα του γένους Ornithodorus).

Για την καταπολέμηση της ΑΠΧ δεν υπάρχουν εμβόλια. Λόγω του εξαιρετικά υψηλού ποσοστού θνησιμότητας της ασθένειας αυτής και των ενδεχόμενων καταστρεπτικών επιπτώσεών της για τον τομέα της χοιροτροφίας, η ΑΠΧ κατατάσσεται από το Διεθνές γραφείο επιζωοτιών (ΔΓΕ) στον Κατάλογο Α, όπου περιλαμβάνονται οι σημαντικότερες λοιμώδεις ζωονόσοι.

Η ΑΠΧ προέρχεται από την Αφρική, όπου ο ιός ενδημεί σε ευρύ τμήμα της ηπείρου στον τοπικό άγριο χοίρο (φακόχοιρος) και στον τοπικό φορέα (το άκαρι Ornithodorus moubata).

Η σποραδική εμφάνιση ΑΠΧ σε κάποιες περιορισμένες περιοχές της Κοινότητας διαταράσσει και τις εσωτερικές και τις διεθνείς εμπορικές συναλλαγές λόγω περιορισμών στη διακίνηση χοίρων και προϊόντων χοίρου. Όντως, η ΑΠΧ απαντάται ακόμη στο εσωτερικό τμήμα της νήσου Σαρδηνίας στην Ιταλία, όπου ο ιός ΑΠΧ κυκλοφορεί στον τοπικό πληθυσμό χοίρων ελεύθερης βοσκής που διαβιούν σε επαφή με τον αγριόχοιρο.

Επίσης, η ΑΠΧ εμφανιζόταν επί δεκαετίες στην Ιβηρική χερσόνησο. Όμως, με την οικονομική υποστήριξη της Κοινότητας, κατά τα μέσα της δεκαετίας του '90 επιτεύχθηκε η εξάλειψή της από τον πληθυσμό των οικόσιτων και των άγριων χοίρων στην Ισπανία και την Πορτογαλία. Πάντως το Νοέμβριο του 1999 αναφέρθηκε στο Alentejo στην Πορτογαλία εκδήλωση της ασθένειας σε ορισμένους χοίρους, πιθανώς λόγω της διατήρησης του ιού ΑΠΧ στον τοπικό φορέα (το άκαρι Ornithodorus erraticus το οποίο, αντίθετα, δεν απαντάται στη Σαρδηνία όπου η κυκλοφορία του ιού πραγματοποιείται μόνο από χοίρο σε χοίρο).

Ο βιολογικός κύκλος που συνδέει τον ιό της ΑΠΧ, το άκαρι Ornithodorus erraticus και το χοίρο είναι πολύπλοκος και ασυνήθης. Επιπλέον, το επίπεδο ιογενούς λοίμωξης στο φορέα αυτό εξασθενεί κατά τρόπο φυσικό με το χρόνο, υπό την προϋπόθεση ότι αποτρέπονται οι επαφές μεταξύ χοίρων και μολυσμένων ακάρεων. Έτσι ο κίνδυνος περαιτέρω εκδηλώσεων ΑΠΧ στην Ευρωπαϊκή Ένωση λόγω διατήρησης του ιού σε ακάρεα είναι χαμηλός και αναμένεται ότι κατά τα αμέσως προσεχή έτη θα μειωθεί και ενδεχομένως θα εκμηδενισθεί.

Αλλά η ΑΠΧ είναι η μοναδική ασθένεια που περιλαμβάνεται στον Κατάλογο ΑΠΧ του ΔΓΕ για την οποία δεν έχουν θεσπιστεί σε κοινοτικό επίπεδο εναρμονισμένα μέτρα καταπολέμησης. Κατόπιν τούτου είναι αναγκαία η θέσπιση κοινοτικής νομοθεσίας σχετικά, προκειμένου να διασφαλιστεί καλύτερα η καταπολέμηση της νόσου και ενδεχομένως η εξάλειψή της από το σύνολο του εδάφους της Ευρωπαϊκής Ένωσης. Επίσης, η κοινοτική νομοθεσία πρέπει να στοχεύσει στη διασφάλιση ταχείας καταπολέμησης της ασθένειας σε περίπτωση εισόδου του παράγοντα που την προκαλεί σε περιοχές της Ευρωπαϊκής Ένωσης στις οποίες δεν απαντάται η ΑΠΧ.

Ταυτόχρονα αξιοποιείται η ευκαιρία προκειμένου να επέλθει μία επιβαλλόμενη τροποποίηση στην κοινοτική νομοθεσία όσον αφορά μία άλλη ασθένεια των χοίρων (πολιοεγκεφαλίτιδα του χοίρου - ασθένεια Teschen). Η οδηγία αριθ. 92/119/ΕΟΚ του Συμβουλίου θεσπίζει γενικά κοινοτικά μέτρα καταπολέμησης ορισμένων ασθενειών των ζώων καθώς και ειδικά μέτρα για τη φυσαλιδώδη νόσο των χοίρων. Επί του παρόντος οι διατάξεις της οδηγίας αυτής εφαρμόζονται για την πολιοεγκεφαλίτιδα του χοίρου, βραδέως εξαπλούμενη ασθένεια χοίρων με εξαιρετικά περιορισμένη σημασία και χαμηλό ποσοστό θνησιμότητας, λόγοι για τους οποίους πριν από μερικά έτη απαλείφθηκε από τον Κατάλογο Α του ΔΓΕ.

Κατόπιν τούτου είναι σκόπιμη η τροποποίηση της οδηγίας αριθ. 92/119/ΕΟΚ ώστε να παύσει να περιλαμβάνεται η πολιοεγκεφαλίτιδα του χοίρου στην ομάδα ασθενειών τις οποίες διέπει η οδηγία αριθ. 92/119/ΕΟΚ, δεδομένου ότι η οδηγία αυτή πρέπει να αφορά μόνον επιζωοτικές νόσους που περιλαμβάνονται στον Κατάλογο Α του ΔΓΕ.

Η συνημμένη πρόταση της Επιτροπής στοχεύει:

1. στην τροποποίηση της οδηγίας αριθ. 92/119/ΕΟΚ του Συμβουλίου, προκειμένου να συμπεριληφθεί η ΑΠΧ μεταξύ των ζωονόσων που καλύπτονται από την εν λόγω οδηγία και, ταυτοχρόνως, να απαλειφθεί η πολιοεγκεφαλίτιδα του χοίρου από την εν λόγω ομάδα ασθενειών.

2. στην έκδοση ειδικότερου χαρακτήρα διατάξεων για την καταπολέμηση της ΑΠΧ.

Τα μέτρα τα αναγκαία για την καταπολέμηση της ΑΠΧ σε οικόσιτους και άγριους χοίρους ομοιάζουν πολύ προς τα μέτρα που είναι αναγκαία για την καταπολέμηση άλλων ασθενειών χοίρων οι οποίες περιλαμβάνονται στον Κατάλογο Α του ΔΓΕ, όπως η φυσαλιδώδης νόσος των χοίρων και η κλασική πανώλη των χοίρων. Όντως, υφίστανται αναλογίες μεταξύ της αφρικανικής και της κλασικής πανώλης των χοίρων. Κατόπιν τούτου, τα μέτρα που περιλαμβάνονται στην παρούσα πρόταση λαμβάνουν υπόψη τη νέα οδηγία για την καταπολέμηση της κλασικής πανώλης των χοίρων, η οποία εκδόθηκε πρόσφατα από το Συμβούλιο μετά από διεξοδική συζήτηση.

Τα μέτρα που εισάγονται μέσω της παρούσας πρότασης αντικατοπτρίζουν:

α) τις γενικές διατάξεις της οδηγίας αριθ. 92/119/ΕΟΚ.

β) τις διατάξεις που θεσπίζονται στην πρόσφατα εγκριθείσα οδηγία αριθ. 2001/89/ΕΚ του Συμβουλίου, για την καταπολέμηση της κλασικής πανώλης των χοίρων.

γ) τις υφιστάμενες διαφορές μεταξύ της αφρικανικής και της κλασικής πανώλης των χοίρων και ειδικότερα:

- την περίοδο επώασης, με την οποία σχετίζονται ορισμένα μέτρα καταπολέμησης της ασθένειας όπως, η απαγόρευση μετακινήσεων σε εκμεταλλεύσεις που έχουν προσβληθεί ή για τις οποίες υπάρχουν σχετικές υπόνοιες.

- τη δυνατότητα του ιού ΑΠΧ να αναδιπλώνεται περιοδικά και να διατηρείται σε ακάρεα φορείς.

- την ανυπαρξία εμβολίου για την καταπολέμηση της ΑΠΧ.

Επίσης, στο παρόν κείμενο περιλαμβάνονται διατάξεις προκειμένου να καθιερωθεί σε κοινοτικό επίπεδο ενιαίο εγχειρίδιο διαγνωστικής το οποίο θα καλύπτει τόσο την αφρικανική πανώλη των χοίρων όσο και την κλασική πανώλη των χοίρων.

Με την παρούσα πρόταση, ως κοινοτικό εργαστήριο αναφοράς για την αφρικανική πανώλη των χοίρων θα ορισθεί το εργαστήριο Centro de Investigaciσn en Sanidad Animal εις Valdeolmos (Ισπανία), λαμβανομένου υπόψη του διεθνώς αναγνωρισμένου ρόλου του ως πρωτοπόρου στην έρευνα και διάγνωση για την ασθένεια αυτή.

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ με αντικείμενο τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας αριθ. 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων

(Κείμενο ενδιαφέροντος ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

την οδηγία αριθ. 92/119/ΕΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων [1], και ιδίως τα άρθρα 15 και 24 παράγραφος 1,

[1] ΕΕ L 62, 15.3.1993, σ. 69. Οδηγία όπως έχει τροποποιηθεί με την Πράξη προσχώρησης του 1994.

την πρόταση της Επιτροπής [2],

[2] ΕΕ ...

Εκτιμώντας τα εξής:

(1) Τα γενικού χαρακτήρα μέτρα που θεσπίζονται με την οδηγία αριθ. 92/119/ΕΟΚ σκοπεύουν στην αποτροπή της περαιτέρω εξάπλωσης ορισμένων ζωονόσων μείζονος οικονομικής σημασίας και ιδιαίτερα στον έλεγχο των μετακινήσεων ζώων και προϊόντων με τα οποία είναι δυνατόν να εξαπλωθεί η μόλυνση.

(2) Το Διεθνές γραφείο επιζωοτιών (ΔΓΕ) αποτελεί τον τεχνικό φορέα αναφοράς για ην υγεία των ζώων, αναγνωρισμένος από τον Παγκόσμιο οργανισμό εμπορίου. Το ΔΓΕ έχει καταρτίσει κατάλογο επιδημικών ζωονόσων μείζονος οικονομικής σημασίας (Κατάλογος Α).

(3) Είναι αναγκαίο και σκόπιμο να εφαρμόζονται οι διατάξεις της οδηγίας αριθ. 92/119/ΕΟΚ σε όλες τις επιδημικές νόσους του Καταλόγου Α, με εξαίρεση εκείνες για τις οποίες υπάρχει ήδη πρόβλεψη σε κοινοτικό επίπεδο.

(4) Η πολιοεγκεφαλίτιδα του χοίρου δεν περιλαμβάνεται πλέον στον Κατάλογο Α. Κατόπιν τούτου είναι σκόπιμη η απάλειψη της ασθένειας αυτής από τον κατάλογο του Παραρτήματος I της οδηγίας αριθ. 92/119/ΕΟΚ.

(5) Η αφρικανική πανώλη των χοίρων αποτελεί ασθένεια μείζονος οικονομικής σημασίας, περιλαμβανόμενη στον Κατάλογο Α, η οποία εκδηλώνεται σε κάποιες περιορισμένες περιοχές της Κοινότητας. Κατόπιν τούτου είναι σκόπιμη η θέσπιση κοινοτικών μέτρων για την καταπολέμηση της ασθένειας αυτής.

(6) Η αφρικανική πανώλη των χοίρων πρέπει να περιληφθεί στον κατάλογο του Παραρτήματος I της οδηγίας αριθ. 92/119/ΕΟΚ και να θεσπιστούν ειδικές διατάξεις για την καταπολέμησή της κατά το άρθρο 15 της εν λόγω οδηγίας.

(7) Επιβάλλεται η θέσπιση μέτρων για τον έλεγχο της διακίνησης χοίρων και προϊόντων τους από περιοχές που υπόκεινται σε περιορισμούς λόγω εκδήλωσης αφρικανικής πανώλης των χοίρων. Τα μέτρα αυτά πρέπει να είναι παρόμοια προς τα μέτρα που έχουν θεσπισθεί σε κοινοτικό επίπεδο για την καταπολέμηση άλλων ασθενειών των χοίρων όπως η φυσαλιδώδης νόσος των χοίρων και η κλασική πανώλη των χοίρων.

(8) Ειδικότερα, η οδηγία αριθ. 2001/89/ΕΚ του Συμβουλίου, σχετικά με κοινοτικά μέτρα για την καταπολέμηση της κλασικής πανώλης των χοίρων [3], πρέπει να χρησιμοποιηθεί ως υπόδειγμα για τη θέσπιση ειδικών μέτρων καταπολέμησης της αφρικανικής πανώλης των χοίρων. Πρέπει όμως να επέλθουν προσαρμογές, λόγω των διαφορών μεταξύ των δύο ασθενειών και, ειδικότερα, πρέπει να ληφθούν υπόψη η περίοδος επώασης για την αφρικανική πανώλη των χοίρων και η δυνατότητα μετάδοσης της ασθένειας αυτής με φορείς.

[3] ΕΕ L 316, 1.12.2001, σ. 5.

(9) Πρέπει να εισαχθεί διαδικασία για στενή συνεργασία μεταξύ των κρατών μελών και της Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Αντικείμενο

Η παρούσα οδηγία καθορίζει το ελάχιστο κοινοτικών μέτρων για την καταπολέμηση της αφρικανικής πανώλης των χοίρων.

Αφαιρεί την πολιοεγκεφαλίτιδα του χοίρου από την ομάδα ασθενειών στις οποίες εφαρμόζονται τα γενικά μέτρα καταπολέμησης που θεσπίζονται στην οδηγία αριθ. 92/119/ΕΚ.

Άρθρο 2 Ορισμοί

Για την εφαρμογή της παρούσας οδηγίας ισχύουν οι ακόλουθοι ορισμοί:

α) "χοίρος" σημαίνει κάθε ζώο της οικογένειας Suidae, περιλαμβανομένων των άγριων χοίρων.

β) "άγριος χοίρος" σημαίνει χοίρος που δεν φυλάσσεται ούτε εκτρέφεται σε εκμετάλλευση.

γ) "εκμετάλλευση" σημαίνει κάθε εγκατάσταση, γεωργική ή άλλη, που βρίσκεται στο έδαφος κράτους μέλους, στην οποία διατηρούνται ή εκτρέφονται χοίροι σε μόνιμη ή προσωρινή βάση. Ο ορισμός αυτός δεν περιλαμβάνει τα σφαγεία, τα μεταφορικά μέσα και τους περιφραγμένες εκτάσεις όπου φυλάσσονται άγριοι χοίροι και είναι δυνατή η θήρα τους. Οι περιφραγμένες αυτές εκτάσεις αυτοί οι περιφραγμένοι χώροι πρέπει να έχουν τέτοιο μέγεθος και δομή ώστε τα μέτρα του άρθρου 5 παράγραφος 1 να καθίστανται ανεφάρμοστα.

δ) "εγχειρίδιο διαγνωστικής" σημαίνει το εγχειρίδιο διαγνωστικής που αναφέρεται στο άρθρο 18 παράγραφος 3.

ε) "χοίρος ύποπτος ότι έχει μολυνθεί από τον ιό της αφρικανικής πανώλης των χοίρων" σημαίνει κάθε χοίρος ή πτώμα χοίρου που παρουσιάζει κλινικά συμπτώματα ή μετά θάνατον αλλοιώσεις ή αντιδράσεις σε εργαστηριακές εξετάσεις οι οποίες διενεργούνται σύμφωνα με το εγχειρίδιο διαγνωστικής και που υποδηλώνουν την πιθανή παρουσία αφρικανικής πανώλης των χοίρων.

στ) "κρούσμα αφρικανικής πανώλης των χοίρων" ή "χοίρος που έχει μολυνθεί από αφρικανική πανώλη των χοίρων" σημαίνει κάθε χοίρος ή πτώμα χοίρου:

- στον οποίο έχουν επίσημα επιβεβαιωθεί κλινικά συμπτώματα ή μετά θάνατον αλλοιώσεις αφρικανικής πανώλης των χοίρων, ή

- στον οποίο έχει επίσημα επιβεβαιωθεί η παρουσία της ασθένειας μετά από εργαστηριακή εξέταση που πραγματοποιείται σύμφωνα με το εγχειρίδιο διαγνωστικής.

ζ) "εστία αφρικανικής πανώλης των χοίρων" σημαίνει εκμετάλλευση στην οποία έχουν ανιχνευθεί ένα ή περισσότερα κρούσματα αφρικανικής πανώλης των χοίρων.

η) "πρωτογενής εστία" σημαίνει εστία κατά την έννοια του άρθρου 2 στοιχείο δ) της οδηγίας αριθ. 82/894/ΕΟΚ του Συμβουλίου [4].

[4] ΕΕ L 378, 31.12.1982, σ. 58. Οδηγία όπως τροποποιήθηκε τελευταία με την απόφαση αριθ. 2000/556/ΕΚ της Επιτροπής (ΕΕ L 235, 19.9.2000, σ. 27).

θ) "μολυσμένη περιοχή" σημαίνει περιοχή κράτους μέλους στην οποία, μετά την επιβεβαίωση ενός ή περισσότερων κρουσμάτων αφρικανικής πανώλης των χοίρων σε άγριους χοίρους, εφαρμόζονται μέτρα για την εξάλειψη της ασθένειας, σύμφωνα με τις διατάξεις των άρθρων 15 ή 16.

ι) "πρωτογενές κρούσμα αφρικανικής πανώλης σε άγριους χοίρους" σημαίνει κάθε κρούσμα αφρικανικής πανώλης των χοίρων που ανιχνεύεται σε άγριους χοίρους σε περιοχή στην οποία δεν εφαρμόζονται μέτρα σύμφωνα με τις διατάξεις των άρθρων 15 ή 16.

ια) "εκμετάλλευση πιθανής μετάδοσης της νόσου" σημαίνει εκμετάλλευση στην οποία θα μπορούσε να έχει εισαχθεί ο ιός της αφρικανικής πανώλης των χοίρων είτε λόγω της γεωγραφικής της θέσης, της διακίνησης προσώπων, χοίρων ή οχημάτων είτε με οποιονδήποτε άλλο τρόπο.

ιγ) "κάτοχος" σημαίνει κάθε πρόσωπο ή πρόσωπα, φυσικά ή νομικά, που είναι κάτοχοι των χοίρων ή έχουν αναλάβει τη συντήρηση των ζώων αυτών, με ή χωρίς χρηματική αμοιβή.

ιδ) "αρμόδια αρχή" σημαίνει την αρμόδια αρχή κατά την έννοια του άρθρου 2 παράγραφος 6 της οδηγίας αριθ. 90/425/ΕΟΚ του Συμβουλίου [5].

[5] ΕΕ L 224, 18.8.1990, σ. 29. Οδηγία όπως τροποποιήθηκε τελευταία με την οδηγία αριθ. 92/118/ΕΟΚ (ΕΕ L 62, 15.3.1993, σ. 49).

ιε) "επίσημος κτηνίατρος" σημαίνει ο κτηνίατρος που ορίζεται από την αρμόδια αρχή του κράτους μέλους.

ιστ) "τελική επεξεργασία" σημαίνει έναν από τους τρόπους καταστροφής για υλικό υψηλού κινδύνου όπως ορίζεται στο άρθρο 3 της οδηγίας αριθ. 90/667/ΕΟΚ του Συμβουλίου [6], διενεργούμενη κατά τρόπο που να αποτρέπει τον κίνδυνο εξάπλωσης του ιού της αφρικανικής πανώλης των χοίρων.

[6] ΕΕ L 363, 27.12.1990, σ. 51. Οδηγία όπως τροποποιήθηκε τελευταία με την Πράξη προσχώρησης της Αυστρίας, της Φινλανδίας και της Σουηδίας.

ιζ) "θανάτωση" σημαίνει τη θανάτωση χοίρων κατά την έννοια του άρθρου 2 παράγραφος 6 της οδηγίας αριθ. 93/119/ΕΟΚ του Συμβουλίου [7].

[7] ΕΕ L 340, 31.12.1993, σ. 21.

ιη) "σφαγή" σημαίνει τη σφαγή χοίρων κατά την έννοια του άρθρου 2 παράγραφος 7 της οδηγίας αριθ. 93/119/ΕΟΚ.

ιθ) "φορέας" σημαίνει άκαρι του είδους Onithodorus erraticus.

Άρθρο 3 Γνωστοποίηση της παρουσίας αφρικανικής πανώλης των χοίρων

1. Τα κράτη μέλη εξασφαλίζουν ότι η παρουσία ή η υπόνοια παρουσίας αφρικανικής πανώλης των χοίρων πρέπει να γνωστοποιούνται υποχρεωτικά και αμέσως στην αρμόδια αρχή.

2. Με την επιφύλαξη των ισχυουσών κοινοτικών διατάξεων σχετικά με τη γνωστοποίηση εκδηλώσεων εστιών ζωονόσων, το κράτος μέλος στην επικράτεια του οποίου επιβεβαιώνεται η αφρικανική πανώλη των χοίρων:

α) γνωστοποιεί την παρουσία της νόσου και παρέχει πληροφορίες στην Επιτροπή και στα άλλα κράτη μέλη, σύμφωνα με τις διατάξεις του παραρτήματος Ι, σχετικά με:

- τις εστίες αφρικανικής πανώλης των χοίρων που επιβεβαιώνονται σε εκμεταλλεύσεις.

- τα κρούσματα αφρικανικής πανώλης των χοίρων που επιβεβαιώνονται σε σφαγεία ή σε μεταφορικά μέσα.

- τα πρωτογενή κρούσματα αφρικανικής πανώλης των χοίρων που επιβεβαιώνονται σε άγριους χοίρους.

- τα αποτελέσματα της επιδημιολογικής έρευνας που πραγματοποιείται σύμφωνα με τις διατάξεις του άρθρου 8.

β) παρέχει στην Επιτροπή και στα υπόλοιπα κράτη μέλη πληροφορίες σχετικά με περαιτέρω κρούσματα που επιβεβαιώνονται σε άγριους χοίρους σε περιοχή στην οποία έχει εκδηλωθεί αφρικανική πανώλη των χοίρων, σύμφωνα με τις διατάξεις του άρθρου 16 παράγραφος 3 στοιχείο (α) και παράγραφος 4.

Άρθρο 4 Μέτρα για περιπτώσεις κατά τις οποίες υπάρχει υπόνοια παρουσίας αφρικανικής πανώλης των χοίρων σε εκμετάλλευση

1. Όταν σε κάποια εκμετάλλευση υπάρχουν ένας ή περισσότεροι χοίροι για τους οποίους υφίσταται υπόνοια ότι έχουν προσβληθεί από αφρικανική πανώλη των χοίρων, τα κράτη μέλη μεριμνούν ώστε η αρμόδια αρχή να κινήσει αμέσως επίσημους μηχανισμούς έρευνας για την επιβεβαίωση ή τη διάψευση της παρουσίας της εν λόγω ασθένειας, σύμφωνα με τις διαδικασίες που ορίζονται στο εγχειρίδιο διαγνωστικής.

Όταν επίσημος κτηνίατρος επισκέπτεται την εκμετάλλευση, πρέπει να διενεργείται και έλεγχος του μητρώου και των σημάτων ταυτοποίησης των χοίρων, που αναφέρονται στα άρθρα 4 και 5 της οδηγίας αριθ. 92/102/ΕΟΚ [8].

[8] ΕΕ L 355, 5.12.1992, σ. 32. Οδηγία όπως τροποποιήθηκε τελευταία με την Πράξη προσχώρησης του έτους 1994.

2. Όταν η αρμόδια αρχή κρίνει ότι δεν είναι δυνατό να αποκλεισθεί η παρουσία αφρικανικής πανώλης των χοίρων σε κάποια εκμετάλλευση, θέτει την εκμετάλλευση υπό επίσημη επιτήρηση και ειδικότερα δίνει εντολή:

α) να γίνει καταμέτρηση όλων των κατηγοριών των χοίρων της εκμετάλλευσης και να καταρτιστεί, για κάθε μία από τις κατηγορίες αυτές, κατάλογος με το πλήθος χοίρων που έχουν ήδη νοσήσει, πεθάνει ή ενδέχεται να έχουν μολυνθεί. Ο κατάλογος επικαιροποιείται ώστε να λαμβάνονται υπόψη οι γεννήσεις και οι θάνατοι χοίρων κατά την ύποπτη περίοδο. Τα στοιχεία του καταλόγου αυτού παρέχονται κάθε φορά που ζητούνται και είναι δυνατό να ελέγχονται σε κάθε επίσκεψη.

β) όλοι οι χοίροι της εκμετάλλευσης να περιορίζονται στους χώρους σταβλισμού ή να περιορίζονται σε άλλους χώρους όπου είναι δυνατή η απομόνωσή τους.

γ) να απαγορεύεται στην εκμετάλλευση η είσοδος και η έξοδος χοίρων. Η αρμόδια αρχή μπορεί, εάν είναι αναγκαίο, να επεκτείνει την απαγόρευση εξόδου από την εκμετάλλευση και σε άλλα είδη ζώων και να απαιτεί την εφαρμογή πρόσφορων μέτρων για την καταστροφή τρωκτικών ή εντόμων.

δ) να απαγορεύεται η εξαγωγή σφαγίων χοίρου από την εκμετάλλευση χωρίς άδεια της αρμόδιας αρχής.

ε) να απαγορεύεται η έξοδος από την εκμετάλλευση κρέατος, προϊόντων χοίρου, σπέρματος, ωαρίων ή εμβρύων χοίρου, ζωοτροφών, εργαλείων, άλλων αντικειμένων και απορριμμάτων που είναι δυνατό να μεταδώσουν την αφρικανική πανώλη των χοίρων χωρίς προηγούμενη άδεια από την αρμόδια αρχή. Να απαγορεύεται η έξοδος κρέατος, προϊόντων χοίρου, σπέρματος, ωαρίων ή εμβρύων από την εκμετάλλευση για ενδοκοινοτικό εμπόριο.

στ) για κάθε μετακίνηση προσώπων προς ή από την εκμετάλλευση να απαιτείται έγγραφη άδεια της αρμόδιας αρχής.

ζ) για κάθε μετακίνηση οχημάτων προς ή από την εκμετάλλευση να απαιτείται έγγραφη άδεια της αρμόδιας αρχής.

η) να χρησιμοποιούνται κατάλληλα μέσα απολύμανσης στις εισόδους και εξόδους των κτιρίων σταβλισμού των χοίρων και της ίδιας της εκμετάλλευσης. Κάθε πρόσωπο που εισέρχεται ή εξέρχεται από τα χοιροτροφεία να τηρεί τα κατάλληλα μέτρα υγιεινής που απαιτούνται ώστε να περιορίζεται ο κίνδυνος εξάπλωσης του ιού της αφρικανικής πανώλης των χοίρων. Επιπλέον, όλα τα μεταφορικά μέσα απολυμαίνονται προσεκτικά πριν εξέλθουν από την εκμετάλλευση.

θ) να διενεργείται επιδημιολογική έρευνα σύμφωνα με τις διατάξεις του άρθρου 8.

3. Όταν το επιβάλλει η επιδημιολογική κατάσταση, η αρμόδια αρχή:

α) μπορεί να θέσει σε εφαρμογή τα μέτρα του άρθρου 5 παράγραφος 1 στην εκμετάλλευση που αναφέρεται στην παράγραφο 2. Πάντως η αρμόδια αρχή μπορεί, όταν κρίνει ότι οι συνθήκες το επιτρέπουν, να περιορίσει την εφαρμογή αυτών των μέτρων μόνο στους χοίρους που θεωρείται ύποπτο ότι έχουν μολυνθεί ή όντως έχουν μολυνθεί από τον ιό της αφρικανικής πανώλης των χοίρων και στο τμήμα της εκμετάλλευσης στο οποίο διατηρούνταν, υπό τον όρο ότι οι χοίροι αυτοί στεγάζονταν, διατηρούνταν και εκτρέφονταν σε τελείως διαφορετικούς χώρους από τους άλλους χοίρους της εκμετάλλευσης. Εν πάση περιπτώσει, κατά τη θανάτωση των χοίρων πρέπει να λαμβάνεται επαρκές πλήθος δειγμάτων έτσι ώστε να επιβεβαιώνεται ή να αποκλείεται η παρουσία του ιού της αφρικανικής πανώλης, σύμφωνα με το εγχειρίδιο διαγνωστικής.

β) μπορεί να οριοθετήσει προσωρινά ζώνη ελέγχου γύρω από την εκμετάλλευση που αναφέρεται στην παράγραφο 2. Στις χοιροτροφικές εκμεταλλεύσεις οι οποίες βρίσκονται εντός της ζώνης αυτής εφαρμόζονται ορισμένα από τα μέτρα ή όλα τα μέτρα που αναφέρονται στις παραγράφους 1 ή 2.

4. Μετά τη θέσπισή τους, τα μέτρα που προβλέπονται στην παράγραφο 2 ανωτέρω δεν αίρονται παρά μόνο μετά από επίσημη διάψευση της παρουσίας αφρικανικής πανώλης των χοίρων.

Άρθρο 5 Μέτρα για περιπτώσεις κατά τις οποίες η παρουσία αφρικανικής πανώλης των χοίρων επιβεβαιώνεται σε εκμετάλλευση

1. Όταν επιβεβαιώνεται επίσημα η παρουσία αφρικανικής πανώλης των χοίρων σε εκμετάλλευση, τα κράτη μέλη μεριμνούν ώστε, πέραν των μέτρων που αναφέρονται στο άρθρο 4 παράγραφος 2, η αρμόδια αρχή να δίδει εντολή:

α) να θανατώνονται αμέσως όλοι οι χοίροι της εκμετάλλευσης, υπό επίσημη επιτήρηση και κατά τρόπο που να επιτρέπει την αποτροπή κάθε κινδύνου εξάπλωσης του ιού της αφρικανικής πανώλης των χοίρων κατά τη διάρκεια της μεταφοράς ή κατά τη θανάτωση.

β) να λαμβάνεται, σύμφωνα με το εγχειρίδιο διαγνωστικής, επαρκές πλήθος δειγμάτων από τους χοίρους που θανατώνονται ώστε να είναι δυνατό να διαπιστωθούν ο τρόπος εισόδου του ιού της αφρικανικής πανώλης στην εκμετάλλευση και το χρονικό διάστημα κατά το οποίο μπορεί να υπήρχε στην εκμετάλλευση η ασθένεια πριν γνωστοποιηθεί.

γ) τα πτώματα χοίρων που πέθαναν ή θανατώθηκαν να καταστρέφονται υπό επίσημη επιτήρηση.

δ) όποτε είναι δυνατόν, το κρέας χοίρων που εσφάγησαν κατά τη χρονική περίοδο από την πιθανή είσοδο της ασθένειας στην εκμετάλλευση μέχρι τη λήψη επίσημων μέτρων να ανευρίσκεται και να καταστρέφεται υπό επίσημη επιτήρηση.

ε) σπέρμα, ωάρια ή έμβρυα χοίρων, τα οποία ελήφθησαν από την εκμετάλλευση κατά το διάστημα από την πιθανή είσοδο της ασθένειας στην εκμετάλλευση μέχρι τη λήψη των επίσημων μέτρων, να ανευρίσκονται και να καταστρέφονται υπό επίσημη επιτήρηση, κατά τρόπο που να αποτρέπεται ο κίνδυνος εξάπλωσης του ιού της αφρικανικής πανώλης των χοίρων.

στ) όλα τα υλικά και τα απορρίμματα που μπορεί να έχουν μολυνθεί, όπως οι ζωοτροφές, να υποβάλλονται σε επεξεργασία που να εξασφαλίζει την καταστροφή του ιού της αφρικανικής πανώλης των χοίρων. Όλα τα υλικά μιας χρήσης που ενδέχεται να έχουν μολυνθεί και ιδίως τα χρησιμοποιηθέντα για τις ενέργειες τις σχετικές με τη θανάτωση πρέπει να καταστρέφονται. Οι ενέργειες αυτές πραγματοποιούνται σύμφωνα με τις οδηγίες του επίσημου κτηνίατρου.

ζ) μετά την εξόντωση των χοίρων, οι εγκαταστάσεις σταβλισμού των χοίρων, τα οχήματα που χρησιμοποιήθηκαν για τη μεταφορά των χοίρων ή των πτωμάτων τους και ο εξοπλισμός, η στρωμνή, η κόπρος και η υγρή κόπρος που είναι πιθανό να έχουν μολυνθεί να καθαρίζονται και απολυμαίνονται σύμφωνα με τις διατάξεις του άρθρου 12.

η) σε περίπτωση πρωτογενούς εστίας της ασθένειας, το απομόνωμα του ιού της αφρικανικής πανώλης των χοίρων να υποβάλλεται στη διαδικασία εργαστηριακού ελέγχου η οποία καθορίζεται στο εγχειρίδιο διαγνωστικής, για τον εντοπισμό του γενετικού τύπου.

θ) να διενεργηθεί επιδημιολογική έρευνα σύμφωνα με τις διατάξεις του άρθρου 8.

2. Σε περίπτωση που η ύπαρξη εστίας της νόσου επιβεβαιώνεται σε εργαστήριο, ζωολογικό κήπο, πάρκο ή περιφραγμένη περιοχή διαβίωσης άγριων ζώων, όπου διατηρούνται χοίροι για επιστημονικούς σκοπούς ή για σκοπούς που συνδέονται με τη διατήρηση ειδών ή τη διατήρηση σπάνιων ειδών, το οικείο κράτος μέλος μπορεί να αποφασίσει την παρέκκλιση από τις διατάξεις της παραγράφου 1 στοιχείο (α) και στοιχείο (ε), υπό τον όρο ότι δεν τίθενται σε κίνδυνο βασικά συμφέροντα της Κοινότητας.

Η σχετική απόφαση κοινοποιείται αμέσως στην Επιτροπή.

Σε όλες τις περιπτώσεις, το ταχύτερο δυνατόν η Επιτροπή εξετάζει αμέσως την κατάσταση από κοινού με το οικείο κράτος μέλος και στη Μόνιμη κτηνιατρική επιτροπή. Εάν κριθεί αναγκαίο, λαμβάνονται μέτρα για να προληφθεί η εξάπλωση της ασθένειας σύμφωνα με τη διαδικασία που αναφέρεται στο άρθρο 24 παράγραφος 2.

Άρθρο 6 Μέτρα σε περιπτώσεις κατά τις οποίες η παρουσία αφρικανικής πανώλης των χοίρων επιβεβαιώνεται σε εκμεταλλεύσεις που αποτελούνται από διάφορες μονάδες παραγωγής

1. Σε περίπτωση επιβεβαίωσης της παρουσίας αφρικανικής πανώλης των χοίρων σε εκμεταλλεύσεις που αποτελούνται από δύο ή περισσότερες χωριστές μονάδες παραγωγής, και προκειμένου να είναι δυνατή η ολοκλήρωση της πάχυνσης των χοίρων, η αρμόδια αρχή δύναται να αποφασίσει την εφαρμογή παρεκκλίσεων από τις διατάξεις του άρθρου 5 παράγραφος 1 στοιχείο (α) όσον αφορά τις υγιείς μονάδες παραγωγής χοίρων μιας εκμετάλλευσης η οποία έχει μολυνθεί, υπό τον όρο ότι ο επίσημος κτηνίατρος διαβεβαιώνει ότι η διάρθρωση, το μέγεθος και η απόσταση αυτών των μονάδων παραγωγής και οι εργασίες που πραγματοποιούνται σε αυτές είναι τέτοιες που εξασφαλίζουν την ύπαρξη απόλυτα διαχωρισμένων εγκαταστάσεων σταβλισμού, συντηρήσεως και εκτροφής έτσι ώστε να μην είναι δυνατό να εξαπλωθεί ο ιός από τη μία μονάδα παραγωγής σε άλλη.

2. Σε περίπτωση που εφαρμόζεται η παρέκκλιση που αναφέρεται στην παράγραφο 1, τα κράτη μέλη καθορίζουν τις λεπτομερείς διατάξεις εφαρμογής, τηρώντας όλες τις δυνατές εγγυήσεις για την υγεία των ζώων.

3. Τα κράτη μέλη που κάνουν χρήση αυτής της δυνατότητας παρέκκλισης ενημερώνουν αμέσως την Επιτροπή σχετικά. Το ταχύτερο δυνατόν η Επιτροπή εξετάζει σε όλες τις περιπτώσεις αμέσως την κατάσταση από κοινού με το οικείο κράτος μέλος και στη Μόνιμη κτηνιατρική επιτροπή. Εάν κριθεί αναγκαίο, λαμβάνονται μέτρα για να αποτραπεί η εξάπλωση της ασθένειας σύμφωνα με τη διαδικασία του άρθρου 24 παράγραφος 2.

Άρθρο 7 Μέτρα στις εκμεταλλεύσεις πιθανής μετάδοσης της νόσου

1. Χοιροτροφικές εκμεταλλεύσεις αναγνωρίζονται ως εκμεταλλεύσεις πιθανής μετάδοσης της νόσου όταν ο επίσημος κτηνίατρος διαπιστώνει ή κρίνει, βάσει της επιδημιολογικής έρευνας η οποία διενεργείται σύμφωνα με τις διατάξεις του άρθρου 8, ότι η αφρικανική πανώλη των χοίρων είναι πιθανό να έχει εισαχθεί είτε από άλλες εκμεταλλεύσεις στην εκμετάλλευση που αναφέρεται στο άρθρο 4 ή στο άρθρο 5 είτε από την τελευταία αυτή σε άλλες εκμεταλλεύσεις.

Οι διατάξεις του άρθρου 4 εφαρμόζονται σε αυτές τις εκμεταλλεύσεις μέχρις ότου διαψευσθεί επίσημα η παρουσία αφρικανικής πανώλης των χοίρων.

2. Η αρμόδια αρχή εφαρμόζει τα μέτρα που προβλέπονται στο άρθρο 5 παράγραφος 1 στις εκμεταλλεύσεις πιθανής μετάδοσης που αναφέρονται στην παράγραφο 1, εάν αυτό επιβάλλεται από την επιδημιολογική κατάσταση.

Από τους χοίρους, κατά τη θανάτωσή τους, λαμβάνεται, σύμφωνα με το εγχειρίδιο διαγνωστικής επαρκές πλήθος δειγμάτων με σκοπό να επιβεβαιωθεί ή να αποκλεισθεί η παρουσία του ιού της αφρικανικής πανώλης των χοίρων σε αυτές τις εκμεταλλεύσεις.

Άρθρο 8 Επιδημιολογική έρευνα

Τα κράτη μέλη μεριμνούν ώστε, όταν υπάρχουν υπόνοιες για κρούσματα ή εστίες αφρικανικής πανώλης των χοίρων, να πραγματοποιείται η επιδημιολογική έρευνα βάσει ερωτηματολογίων τα οποία καταρτίζονται στο πλαίσιο των σχεδίων επείγουσας επέμβασης που αναφέρονται στο άρθρο 21.

Αντικείμενο των ερευνών αυτών αποτελούν οπωσδήποτε:

α) το χρονικό διάστημα κατά το οποίο είναι δυνατό να υπήρχε ο ιός της αφρικανικής πανώλης των χοίρων στην εκμετάλλευση πριν γνωστοποιηθεί η νόσος ή υπάρξουν υπόνοιες για την ύπαρξή της.

β) η πιθανή προέλευση της αφρικανικής πανώλης των χοίρων στην εκμετάλλευση και ο εντοπισμός και άλλων χοιροτροφικών εκμεταλλεύσεων που θα μπορούσαν να έχουν μολυνθεί από την ίδια πηγή.

γ) οι μετακινήσεις προσώπων, οχημάτων, χοίρων, πτωμάτων, σπέρματος, φορέων, κρεάτων ή κάθε υλικού που θα μπορούσαν να έχουν μεταφέρει τον ιό προς ή από τις εν λόγω εκμεταλλεύσεις.

Εάν από τα αποτελέσματα αυτών των ερευνών συνάγεται ότι η αφρικανική πανώλη των χοίρων μπορεί να έχει εξαπλωθεί από ή προς εκμεταλλεύσεις που βρίσκονται σε άλλα κράτη μέλη, ενημερώνονται άμεσα η Επιτροπή και το οικείο κράτος μέλος.

Άρθρο 9 Καθορισμός προστατευτικών ζωνών και ζωνών επιτήρησης

1. Αμέσως μόλις επιβεβαιωθεί επίσημα η διάγνωση της αφρικανικής πανώλης χοίρων σε εκμετάλλευση, η αρμόδια αρχή οριοθετεί γύρω από τη μολυσμένη εκμετάλλευση προστατευτική ζώνη ακτίνας τουλάχιστον τριών χιλιομέτρων, η οποία περιλαμβάνεται σε ζώνη επιτήρησης ακτίνας τουλάχιστον δέκα χιλιομέτρων.

Τα μέτρα που αναφέρονται στα άρθρα 10 και 11 εφαρμόζονται στις αντίστοιχες ζώνες.

2. Κατά την οριοθέτηση ζωνών, η αρμόδια αρχή πρέπει να λαμβάνει υπόψη:

α) τα αποτελέσματα της επιδημιολογικής έρευνας η οποία πραγματοποιείται σύμφωνα με τις διατάξεις του άρθρου 8.

β) τη γεωγραφική θέση και ιδίως τα φυσικά ή τεχνητά σύνορα.

γ) τη γεωγραφική θέση και την γειτνίαση άλλων εκμεταλλεύσεων.

δ) τη διακίνηση και τις εμπορικές ροές χοίρων και τη διαθεσιμότητα σφαγείων και εγκαταστάσεων για την επεξεργασία των πτωμάτων.

ε) τις εγκαταστάσεις και το διαθέσιμο προσωπικό για τον έλεγχο όλων των μετακινήσεων χοίρων εντός των εν λόγω ζωνών, ιδίως εάν οι χοίροι που πρόκειται να θανατωθούν πρέπει να απομακρυνθούν από την εκμετάλλευση προέλευσής τους.

3. Εάν μία ζώνη περιλαμβάνει τμήματα της επικράτειας περισσότερων του ενός κρατών μελών, οι αρμόδιες αρχές των οικείων κρατών μελών συνεργάζονται για την οριοθέτηση της ζώνης.

4. Η αρμόδια αρχή λαμβάνει όλα τα αναγκαία μέτρα, περιλαμβανομένων της χρήσης ευδιάκριτων σημάτων και ανακοινώσεων προειδοποίησης και των μέσων μαζικής επικοινωνίας, όπως ο τύπος και η τηλεόραση, για να εξασφαλιστεί ότι όλα τα άτομα που βρίσκονται στην προστατευτική ζώνη και στη ζώνη επιτήρησης είναι πλήρως ενημερωμένα για τους περιορισμούς που έχουν τεθεί σε ισχύ, σύμφωνα με τις διατάξεις των άρθρων 10 και 11, και λαμβάνει τα μέτρα που κρίνει κατάλληλα για να εξασφαλιστεί η αποτελεσματική εφαρμογή αυτών των μέτρων.

Άρθρο 10 Μέτρα εντός της καθορισμένης προστατευτικής ζώνης

1. Τα κράτη μέλη μεριμνούν ώστε στο εσωτερικό της προστατευτικής ζώνης να εφαρμόζονται τα ακόλουθα μέτρα:

α) πραγματοποιείται το συντομότερο δυνατό απογραφή όλων των εκμεταλλεύσεων. Μετά την οριοθέτηση της προστατευτικής ζώνης, επίσημος κτηνίατρος επισκέπτεται τις εκμεταλλεύσεις αυτές το αργότερο εντός επτά ημερών, για να πραγματοποιήσει κλινική εξέταση των χοίρων και έλεγχο του μητρώου και των σημάτων ταυτοποίησης των χοίρων τα οποία αναφέρονται στα άρθρα 4 και 5 της οδηγίας αριθ. 92/102/ΕΟΚ.

β) απαγόρευση της κυκλοφορίας και μεταφοράς χοίρων σε δημόσιους ή ιδιωτικούς δρόμους, εξαιρουμένων των οδών εξυπηρέτησης των εκμεταλλεύσεων εφόσον είναι αναγκαίο, εκτός εάν αν δοθεί έγκριση της αρμόδιας αρχής στο πλαίσιο άδειας για τις μετακινήσεις που αναφέρονται στο στοιχείο (στ). Η απαγόρευση αυτή δεν είναι αναγκαίο να εφαρμόζεται σε περίπτωση οδικής ή σιδηροδρομικής διέλευσης ζώων χωρίς εκφόρτωση ή στάθμευση. Επί πλέον, σύμφωνα με τη διαδικασία του άρθρου 24 παράγραφος 2, είναι δυνατό να χορηγηθεί παρέκκλιση για τη σφαγή χοίρων που προέρχονται εκτός της προστατευτικής ζώνης και κατευθύνονται σε σφαγείο το οποίο βρίσκεται εντός της ζώνης αυτής με σκοπό την άμεση σφαγή.

γ) φορτηγά και άλλα οχήματα και ο εξοπλισμός, που χρησιμοποιούνται για τη μεταφορά χοίρων ή άλλων ζώων ή υλικών που μπορεί να έχουν μολυνθεί (π.χ. πτώματα, ζωοτροφές, κόπρος, υγρή κόπρος κλπ) καθαρίζονται και απολυμαίνονται το συντομότερο δυνατό μετά τη μόλυνσή τους, σύμφωνα με τις διατάξεις και τις διαδικασίες που ορίζονται στο άρθρο 12. Κανένα φορτηγό αυτοκίνητο ή όχημα που έχει χρησιμοποιηθεί για τη μεταφορά χοίρων δεν είναι δυνατό να εξέλθει από την προστατευτική ζώνη χωρίς να έχει καθαρισθεί και απολυμανθεί και να έχει επιθεωρηθεί και λάβει έγκριση από την αρμόδια αρχή.

δ) απαγορεύεται η είσοδος ή η έξοδος από την εκμετάλλευση κάθε άλλου οικόσιτου ζώου χωρίς έγκριση της αρμόδιας αρχής.

ε) στην αρμόδια αρχή ανακοινώνεται αμέσως το πλήθος όλων των νεκρών ή νοσούντων χοίρων μιας εκμετάλλευσης. Η αρμόδια αρχή διενεργεί τις απαραίτητες έρευνες σύμφωνα με τις διαδικασίες που ορίζονται στο εγχειρίδιο διαγνωστικής.

στ) απαγορεύεται να απομακρύνονται οι χοίροι από την εκμετάλλευση στην οποία διατηρούνται πριν περάσουν τουλάχιστον 40 ημέρες μετά την ολοκλήρωση του προκαταρκτικού καθαρισμού και της απολύμανσης των μολυσμένων εκμεταλλεύσεων. Μετά την παρέλευση 40 ημερών, σύμφωνα με τους όρους που προβλέπονται στην παράγραφο 3, η αρμόδια αρχή μπορεί να επιτρέψει την απομάκρυνση από την εν λόγω εκμετάλλευση των χοίρων, για να μεταφερθούν απευθείας:

- σε σφαγείο, που έχει ορισθεί από την αρμόδια αρχή, κατά προτίμηση εντός της προστατευτικής ζώνης ή της ζώνης επίβλεψης, για άμεση σφαγή.

- σε μονάδα επεξεργασίας ή σε κατάλληλο χώρο στον οποίο οι χοίροι θανατώνονται αμέσως και τα πτώματά τους υφίστανται επεξεργασία υπό επίσημο έλεγχο.

- σε εξαιρετικές περιστάσεις, σε άλλες εγκαταστάσεις που βρίσκονται στο εσωτερικό της προστατευτικής ζώνης. Τα κράτη μέλη που κάνουν χρήση της διάταξης αυτής ενημερώνουν αμέσως την Επιτροπή σχετικά στη Μόνιμη Κτηνιατρική Επιτροπή.

ζ) απαγορεύεται η έξοδος σπέρματος, ωαρίων ή εμβρύων χοίρων από τις εκμεταλλεύσεις οι οποίες βρίσκονται εντός της προστατευτικής ζώνης.

η) κάθε άτομο που εισέρχεται ή εξέρχεται από τις κτηνοτροφικές εγκαταστάσεις πρέπει να τηρεί τα κατάλληλα μέτρα υγιεινής τα αναγκαία για να περιοριστεί ο κίνδυνος εξάπλωσης του ιού της αφρικανικής πανώλης των χοίρων.

2. Όταν οι απαγορεύσεις οι οποίες προβλέπονται στην παράγραφο 1 διατηρούνται επί διάστημα μεγαλύτερο των 40 ημερών λόγω εκδήλωσης νέων εστιών της ασθένειας, και ως εκ τούτου προκύψουν προβλήματα υγείας και φροντίδας των χοίρων, με την επιφύλαξη των διατάξεων της παραγράφου 3, η αρμόδια αρχή μπορεί, ύστερα από αιτιολογημένη αίτηση του κατόχου, να επιτρέπει την έξοδο χοίρων από εκμετάλλευση που βρίσκεται εντός της προστατευτικής ζώνης, για να μεταφερθούν απευθείας σε:

α) σφαγείο που έχει ορισθεί από την αρμόδια αρχή, κατά προτίμηση εντός της προστατευτικής ζώνης ή της ζώνης επίβλεψης, για να υποβληθούν σε άμεση σφαγή.

β) σε μονάδα επεξεργασίας ή σε κατάλληλο χώρο όπου οι χοίροι θανατώνονται αμέσως και τα πτώματά τους υφίστανται επεξεργασία υπό επίσημη επιτήρηση.

γ) σε εξαιρετικές περιστάσεις, σε άλλες εγκαταστάσεις που βρίσκονται εντός της προστατευτικής ζώνης. Τα κράτη μέλη που κάνουν χρήση της διάταξης αυτής ενημερώνουν αμέσως την Επιτροπή σχετικά στη Μόνιμη Κτηνιατρική Επιτροπή.

3. Όταν γίνεται αναφορά στην παρούσα παράγραφο, η αρμόδια αρχή μπορεί να επιτρέπει την απομάκρυνση χοίρων από την εξεταζόμενη εκμετάλλευση υπό τον όρο ότι:

α) επίσημος κτηνίατρος έχει διενεργήσει κλινική εξέταση των χοίρων στην εκμετάλλευση, και ιδίως των χοίρων που πρόκειται να απομακρυνθούν, περιλαμβανομένων της μέτρησης της θερμοκρασίας του σώματος σύμφωνα με τις διαδικασίες τις καθοριζόμενες στο εγχειρίδιο διαγνωστικής και ελέγχου του μητρώου και των σημάτων ταυτοποίησης των χοίρων που αναφέρονται στα άρθρα 4 και 5 της οδηγίας αριθ. 92/102/ΕΟΚ.

β) κατά τους ελέγχους και τις εξετάσεις δεν έχουν προκύψει ενδείξεις παρουσίας της αφρικανικής πανώλης των χοίρων και τηρούνται οι διατάξεις της οδηγίας αριθ. 92/102/ΕΟΚ.

γ) οι χοίροι έχουν μεταφερθεί σε οχήματα που σφραγίστηκαν από την αρμόδια αρχή.

δ) το όχημα και το υλικό που χρησιμοποιήθηκαν για τη μεταφορά των χοίρων υποβάλλονται σε καθαρισμό και απολύμανση αμέσως μετά τη μεταφορά, σύμφωνα με τις διατάξεις του άρθρου 12.

ε) εάν οι χοίροι πρόκειται να σφαγούν ή να θανατωθούν, λαμβάνεται επαρκές πλήθος δειγμάτων χοίρων σύμφωνα με το εγχειρίδιο διαγνωστικής, με στόχο να επιβεβαιωθεί ή να αποκλεισθεί η παρουσία του ιού της αφρικανικής πανώλης των χοίρων στις εξεταζόμενες εκμεταλλεύσεις.

στ) εάν οι χοίροι πρόκειται να μεταφερθούν σε σφαγείο:

- η αρμόδια αρχή η υπεύθυνη για το σφαγείο έχει ενημερωθεί για την πρόθεση της αποστολής χοίρων και γνωστοποιεί την άφιξή τους στην αρχή την υπεύθυνη για την αποστολή.

- κατά την άφιξή τους στο σφαγείο οι εν λόγω χοίροι κρατούνται και σφάζονται χωριστά από άλλους χοίρους,

- κατά την επιθεώρηση πριν και μετά τη σφαγή, η οποία διενεργείται στο καθορισθέν σφαγείο, η αρμόδια αρχή λαμβάνει υπόψη όλες τις ενδείξεις της πιθανής παρουσίας αφρικανικής πανώλης των χοίρων.

- το νωπό κρέας αυτών των χοίρων υποβάλλεται είτε σε επεξεργασία είτε σε σήμανση με το ειδικό σήμα που αναφέρεται στο άρθρο 5α της οδηγίας αριθ. 72/461/ΕΟΚ του Συμβουλίου [9] και στη συνέχεια υφίσταται επεξεργασία κατά τις διατάξεις του άρθρου 4 παράγραφος 1 στοιχείο α) περίπτωση i) της οδηγίας αριθ. 80/215/ΕΟΚ του Συμβουλίου [10]. Αυτό πρέπει να πραγματοποιείται σε εγκατάσταση η οποία ορίζεται από την αρμόδια αρχή. Το κρέας πρέπει να αποστέλλεται στην εν λόγω εγκατάσταση, υπό τον όρο ότι η αποστολή σφραγίζεται πριν από την αναχώρηση και παραμένει σφραγισμένη καθόλη τη διάρκεια της μεταφοράς.

[9] ΕΕ L 302, 31.12.1972, σ. 24. Οδηγία όπως τροποποιήθηκε τελευταία με την Πράξη προσχώρησης του έτους 1994.

[10] ΕΕ L 47, 21.2.1980, σ. 04. Οδηγία όπως τροποποιήθηκε με την Πράξη προσχώρησης του έτους 1994.

4. Τα μέτρα στην προστατευτική ζώνη εξακολουθούν να εφαρμόζονται τουλάχιστον μέχρις ότου:

α) ολοκληρωθούν ο καθαρισμός και η απολύμανση στις μολυνθείσες εκμεταλλεύσεις.

β) οι χοίροι σε όλες τις εκμεταλλεύσεις υποβληθούν σε κλινικές και εργαστηριακές εξετάσεις, σύμφωνα με το εγχειρίδιο διαγνωστικής, για να ανιχνευτεί η πιθανή παρουσία του ιού της αφρικανικής πανώλης των χοίρων.

Οι εξετάσεις που αναφέρονται στο στοιχείο (β) δεν είναι δυνατό να διενεργηθούν πριν περάσουν 45 ημέρες από την ολοκλήρωση του προκαταρκτικού καθαρισμού και απολύμανσης στις μολυνθείσες εκμεταλλεύσεις.

Άρθρο 11 Μέτρα εντός της καθορισμένης ζώνης επιτήρησης

1. Τα κράτη μέλη εξασφαλίζουν ότι στη ζώνη επιτήρησης εφαρμόζονται τα ακόλουθα μέτρα:

α) πραγματοποιείται απογραφή όλων των χοιροτροφικών εκμεταλλεύσεων.

β) εφόσον είναι αναγκαίο, απαγορεύονται η μετακίνηση και η μεταφορά χοίρων σε δημόσιους ή ιδιωτικούς δρόμους, εξαιρουμένων των οδών εξυπηρέτησης των εκμεταλλεύσεων, εκτός εάν δοθεί έγκριση από την αρμόδια αρχή. Η απαγόρευση δεν είναι αναγκαίο να εφαρμόζεται για την οδική ή σιδηροδρομική διέλευση, χωρίς εκφόρτωση ή στάθμευση, ή για τη σφαγή, χοίρων προερχόμενων από χώρο εκτός της ζώνης επιτήρησης και κατά τη μετάβασή τους προς σφαγείο εντός της προαναφερθείσας ζώνης για άμεση σφαγή.

γ) τα φορτηγά και άλλα οχήματα και ο εξοπλισμός που χρησιμοποιούνται για τη μεταφορά χοίρων ή άλλων ζώων ή υλικών που μπορεί να έχουν μολυνθεί (όπως πτώματα, ζωοτροφές, κόπρος, υγρή κόπρος κλπ) καθαρίζονται και απολυμαίνονται το ταχύτερο μετά τη μόλυνση, σύμφωνα με τις διατάξεις και τις διαδικασίες του άρθρου 12. Απαγορεύεται η έξοδος από την εν λόγω περιοχή φορτηγών αυτοκινήτων ή οχημάτων τα οποία χρησιμοποιήθηκαν για τη μεταφορά χοίρων, πριν έχουν προηγουμένως καθαρισθεί και απολυμανθεί.

δ) απαγορεύεται η είσοδος ή η έξοδος από την εκμετάλλευση κάθε άλλου οικόσιτου ζώου κατά τις πρώτες επτά ημέρες μετά την οριοθέτηση της ζώνης, χωρίς την έγκριση της αρμόδιας αρχής.

ε) γνωστοποιείται αμέσως στην αρμόδια αρχή το πλήθος όλων των νεκρών ή νοσούντων ζώων μιας εκμετάλλευσης. Η αρμόδια αρχή διενεργεί τις απαιτούμενες επιθεωρήσεις σύμφωνα με τις διαδικασίες που ορίζονται στο εγχειρίδιο διαγνωστικής.

στ) απαγορεύεται η απομάκρυνση χοίρων από την εκμετάλλευση, στην οποία πρέπει να παραμένουν επί τουλάχιστον 30 ημέρες μετά την ολοκλήρωση του προκαταρκτικού καθαρισμού και της απολύμανσης των εκμεταλλεύσεων που έχουν μολυνθεί. Μετά την παρέλευση των 30 ημερών, σύμφωνα με τους όρους που αναφέρονται στο άρθρο 10 παράγραφος 3, η αρμόδια αρχή μπορεί να επιτρέψει την απομάκρυνση των χοίρων από την εν λόγω εκμετάλλευση για να μεταφερθούν απευθείας:

- σε σφαγείο που ορίζεται από την αρμόδια αρχή, κατά προτίμηση εντός της προστατευτικής ζώνης ή της ζώνης επιτήρησης, για να υποβληθούν σε άμεση σφαγή.

- σε μονάδα επεξεργασίας ή σε κατάλληλο χώρο όπου οι χοίροι υποβάλλονται αμέσως σε σφαγή και τα πτώματά τους υφίστανται επεξεργασία υπό επίσημη επιτήρηση.

- σε εξαιρετικές περιστάσεις, σε άλλες εγκαταστάσεις που βρίσκονται στο εσωτερικό της προστατευτικής ζώνης ή της ζώνης επιτήρησης. Τα κράτη μέλη που κάνουν χρήση της διάταξης αυτής ενημερώνουν αμέσως την Επιτροπή σχετικά στη Μόνιμη Κτηνιατρική Επιτροπή.

Εντούτοις, εάν οι χοίροι πρόκειται να μεταφερθούν σε σφαγείο, μετά από αίτηση κράτους μέλους, συνοδευόμενοι από τα απαιτούμενα δικαιολογητικά και σύμφωνα με τη διαδικασία που αναφέρεται στο άρθρο 24 παράγραφος 2, είναι δυνατό να επιτραπούν παρεκκλίσεις από τις διατάξεις που ορίζονται στο άρθρο 10 παράγραφος 3 στοιχεία (ε) και (στ) τέταρτη περίπτωση, ιδίως όσον αφορά τη σήμανση του κρέατος αυτών των χοίρων και τη συνακόλουθη χρήση του και τον προορισμό των προϊόντων που υπέστησαν επεξεργασία.

ζ) απαγορεύεται η εξαγωγή σπέρματος, ωαρίων ή εμβρύων χοίρων από τις εκμεταλλεύσεις που βρίσκονται εντός της ζώνης επιτήρησης.

η) κάθε πρόσωπο που εισέρχεται ή εξέρχεται σε χοιροτροφικές εκμεταλλεύσεις πρέπει να τηρεί τα απαιτούμενα μέτρα υγιεινής ώστε να περιορίζεται ο κίνδυνος εξάπλωσης του ιού της αφρικανικής πανώλης των χοίρων.

2. Όταν οι απαγορεύσεις που προβλέπονται στην παράγραφο 1 διατηρούνται επί διάστημα μεγαλύτερο των 40 ημερών λόγω εκδήλωσης νέων εστιών της νόσου και ως εκ τούτου προκύπτουν προβλήματα υγείας και φροντίδας των χοίρων, με την επιφύλαξη των διατάξεων του άρθρου 10 παράγραφος 3, η αρμόδια αρχή μπορεί, ύστερα από αιτιολογημένη αίτηση του κατόχου, να επιτρέπει την έξοδο των χοίρων από εκμετάλλευση η οποία βρίσκεται εντός της ζώνης επιτήρησης για να μεταφερθούν απευθείας σε:

α) σφαγείο που ορίζεται από την αρμόδια αρχή, κατά προτίμηση εντός της προστατευτικής ζώνης ή της υπό επιτήρηση ζώνης, με σκοπό την άμεση σφαγή.

β) μονάδα επεξεργασίας ή σε κατάλληλο χώρο όπου οι χοίροι θανατώνονται αμέσως και τα πτώματά τους υφίστανται επεξεργασία υπό επίσημη επιτήρηση.

γ) σε εξαιρετικές περιστάσεις, σε άλλες εγκαταστάσεις που βρίσκονται εντός της προστατευτικής ζώνης ή της υπό επιτήρηση ζώνης. Τα κράτη μέλη που κάνουν χρήση της διάταξης αυτής ενημερώνουν αμέσως την Επιτροπή σχετικά στη Μόνιμη κτηνιατρική επιτροπή.

3. Τα μέτρα εξακολουθούν να εφαρμόζονται στη ζώνη επίβλεψης τουλάχιστον μέχρις ότου:

α) ολοκληρωθούν ο καθαρισμός και η απολύμανση των εκμεταλλεύσεων που έχουν μολυνθεί.

β) οι χοίροι όλων των εκμεταλλεύσεων υποβληθούν σε κλινικές και, εάν χρειαστεί, εργαστηριακές εξετάσεις, σύμφωνα με τη διαδικασία που προβλέπεται στο εγχειρίδιο διαγνωστικής, για να ανιχνευθεί η πιθανή παρουσία του ιού της αφρικανικής πανώλης των χοίρων.

Οι εξετάσεις που αναφέρονται στο στοιχείο (β) δεν είναι δυνατό να πραγματοποιηθούν πριν περάσουν 40 ημέρες από την ολοκλήρωση του προκαταρκτικού καθαρισμού και απολύμανσης στις μολυνθείσες εκμεταλλεύσεις.

Άρθρο 12 Καθαρισμός και απολύμανση

Τα κράτη μέλη μεριμνούν ώστε:

α) τα απολυμαντικά που χρησιμοποιούνται και οι συγκεντρώσεις τους να είναι επισήμως εγκεκριμένα από την αρμόδια αρχή.

β) οι εργασίες καθαρισμού και απολύμανσης να πραγματοποιούνται υπό επίσημη επιτήρηση σύμφωνα με:

- τις οδηγίες του επίσημου κτηνίατρου. και

- τις αρχές και διαδικασίες που διέπουν τον καθαρισμό, την απολύμανση και την επεξεργασία όπως ορίζονται στο παράρτημα II.

Άρθρο 13 Ανασύσταση πληθυσμού χοίρων στις χοιροτροφικές εκμεταλλεύσεις μετά από εκδηλώσεις εστιών της νόσου

1. Η ανασύσταση πληθυσμού χοίρων στις εκμεταλλεύσεις που αναφέρονται στο άρθρο 5 δεν είναι δυνατό να πραγματοποιηθεί πριν την παρέλευση τουλάχιστον 40 ημερών μετά την ολοκλήρωση των εργασιών καθαρισμού και απολύμανσης σύμφωνα με τις διατάξεις του άρθρου 12.

2. Η επανεισαγωγή χοίρων λαμβάνει υπόψη τον τύπο της ασκούμενης εκτροφής στην εξεταζόμενη εκμετάλλευση και πραγματοποιείται σύμφωνα με μία από τις διαδικασίες των παραγράφων 3 και 4.

3. Στην περίπτωση εκμεταλλεύσεων όπου η εκδήλωση της ασθενείας δεν σχετίζεται με φορείς, εφαρμόζονται οι ακόλουθες διαδικασίες:

α) όσον αφορά τις υπαίθριες εκμεταλλεύσεις, η επανεισαγωγή χοίρων πρέπει να αρχίζει με την εισαγωγή χοίρων-δεικτών που έχουν υποβληθεί σε εξέταση με αρνητικό αποτέλεσμα όσον αφορά την παρουσία αντισωμάτων του ιού της αφρικανικής πανώλης των χοίρων ή που προέρχονται από εκμεταλλεύσεις οι οποίες δεν υπόκεινται σε περιορισμούς όσον αφορά την αφρικανική πανώλη των χοίρων. Οι χοίροι - δείκτες τοποθετούνται, σύμφωνα με τις απαιτήσεις της αρμόδιας αρχής, σε όλους τους χώρους της μολυνθείσας εκμετάλλευσης ενώ 45 ημέρες αργότερα λαμβάνονται από αυτούς δείγματα τα οποία εξετάζονται ανίχνευση αντισωμάτων, σύμφωνα με το εγχειρίδιο διαγνωστικής. Κανένας χοίρος δεν είναι δυνατόν να εξέλθει από την εκμετάλλευση πριν καταστούν διαθέσιμα τα αρνητικά αποτελέσματα των ορολογικών εξετάσεων. Εάν κανένας από τους χοίρους δεν έχει αναπτύξει αντισώματα κατά του ιού της αφρικανικής πανώλης των χοίρων, τότε μπορεί να γίνει πλήρης ανασύσταση του πληθυσμού.

β) όσον αφορά όλες τις άλλες μορφές εκτροφής, η επανεισαγωγή χοίρων είτε πραγματοποιείται σύμφωνα με τα μέτρα που προβλέπονται στο στοιχείο (α) είτε βασίζεται σε πλήρη ανασύσταση του πληθυσμού χοίρων, υπό τον όρο ότι:

- όλοι οι χοίροι εισάγονται εντός χρονικού διαστήματος είκοσι ημερών και προέρχονται από εκμεταλλεύσεις που δεν υπόκεινται σε περιορισμούς σχετικούς με την αφρικανική πανώλη των χοίρων.

- οι χοίροι στις ανασυσταθείσες αγέλες υποβάλλονται σε ορολογική εξέταση σύμφωνα με το εγχειρίδιο διαγνωστικής. Οι δειγματοληψίες για την εν λόγω εξέταση πραγματοποιούνται το νωρίτερο 45 ημέρες μετά την άφιξη των τελευταίων χοίρων.

- απαγορεύεται η έξοδος χοίρων από την εκμετάλλευση πριν καταστούν διαθέσιμα τα αρνητικά αποτελέσματα της ορολογικής εξέτασης.

4. Στην περίπτωση εκμεταλλεύσεων όπου η εμφάνιση ασθένειας σχετίζεται με φορείς, η ανασύσταση πληθυσμού δεν λαμβάνει χώρα τουλάχιστον επί 6 έτη, εκτός αν εκτελεσθούν επιτυχώς υπό επίσημη επίβλεψη ενέργειες που είναι ικανές να εξαλείψουν το φορέα από τις εγκαταστάσεις και τους χώρους όπου πρόκειται να διαμείνουν οι χοίροι ή μπορεί να έλθουν σε επαφή με το φορέα. Στη συνέχεια εφαρμόζονται τα μέτρα που αναφέρονται στην παράγραφο 3 στοιχείο (α).

Πάντως, επιπλέον των μέτρων αυτών, μετά την πλήρη ανασύσταση του πληθυσμού δεν επιτρέπεται η έξοδος χοίρων από την υπόψη εκμετάλλευση μέχρις ότου εκτελεστούν επιπλέον ορολογικές εξετάσεις για αφρικανική πανώλη των χοίρων με αρνητικά αποτελέσματα σε δείγματα συλλεγόμενα από τους χοίρους στην εκμετάλλευση το ενωρίτερο 60 ημέρες μετά την πλήρη ανασύσταση του πληθυσμού, σύμφωνα με το εγχειρίδιο διαγνωστικής.

5. Σε περίπτωση που η εμφάνιση της ασθένειας δεν σχετίζεται με φορείς, εφόσον παρέλθει εξάμηνο από την ολοκλήρωση των εργασιών καθαρισμού και απολύμανσης στην εκμετάλλευση, η αρμόδια αρχή μπορεί να επιτρέπει την παρέκκλιση από τις διατάξεις της παραγράφου 3, λαμβανόμενης υπόψη της επιδημιολογικής κατάστασης.

Άρθρο 14 Μέτρα σε περιπτώσεις κατά τις οποίες για την παρουσία αφρικανικής πανώλης των χοίρων υπάρχει υπόνοια ή επιβεβαίωση σε σφαγείο ή μεταφορικό μέσο

1. Σε περίπτωση που υφίστανται υπόνοιες παρουσίας αφρικανικής πανώλης των χοίρων σε σφαγείο ή μέσον μεταφοράς, τα κράτη μέλη φροντίζουν ώστε η αρμόδια αρχή να θέσει αμέσως σε κίνηση επίσημα μέσα έρευνας προκειμένου να επιβεβαιωθεί ή να διαψευσθεί η παρουσία της ασθένειας σύμφωνα με τις διαδικασίες που καθορίζονται στο εγχειρίδιο διαγνωστικής.

2. Σε περίπτωση αφρικανικής πανώλης των χοίρων σε σφαγείο ή σε μεταφορικό μέσο, η αρμόδια αρχή εξασφαλίζει ότι:

α) όλα τα ζώα των ευπαθών ειδών στο σφαγείο ή στο μεταφορικό μέσο θανατώνονται άμεσα.

β) τα πτώματα, τα εντόσθια και τα απορρίμματα ζώων που ενδεχομένως έχουν μολυνθεί υποβάλλονται σε επεξεργασία υπό επίσημη επιτήρηση.

γ) ο καθαρισμός και η απολύμανση των κτιρίων και του εξοπλισμού, περιλαμβανομένων των οχημάτων, πραγματοποιείται υπό την επίβλεψη του επίσημου κτηνιάτρου, σύμφωνα με τις διατάξεις του άρθρου 12.

δ) διενεργείται επιδημιολογική έρευνα, τηρουμένων των αναλογιών, σύμφωνα με τις διατάξεις του άρθρου 8.

ε) προκειμένου να εντοπισθεί ο γενετικός τύπος του ιού, το απομόνωμα ιού της αφρικανικής πανώλης των χοίρων υποβάλλεται σε εργαστηριακή εξέταση με τη διαδικασία που ορίζεται στο εγχειρίδιο διαγνωστικής.

στ) τα μέτρα που αναφέρονται στο άρθρο 7 εφαρμόζονται στην εκμετάλλευση προέλευσης των μολυσμένων χοίρων ή πτωμάτων και στις άλλες εκμεταλλεύσεις πιθανής μετάδοσης της νόσου. Εκτός αν άλλως αναφέρει η επιδημιολογική έρευνα, στην εκμετάλλευση προέλευσης των μολυσμένων χοίρων ή πτωμάτων εφαρμόζονται τα μέτρα του άρθρου 5 παράγραφος 1.

ζ) απαγορεύεται η εισαγωγή ζώων για σφαγή ή μεταφορά πριν περάσουν τουλάχιστον 24 ώρες από την ολοκλήρωση των εργασιών καθαρισμού και απολύμανσης, οι οποίες πραγματοποιούνται σύμφωνα με τις διατάξεις του άρθρου 12.

Άρθρο 15 Μέτρα για περιπτώσεις υπόνοιας ή επιβεβαίωσης της παρουσίας αφρικανικής πανώλης των χοίρων σε άγριους χοίρους

1. Αμέσως μόλις η αρμόδια αρχή κράτους μέλους πληροφορηθεί ότι υπάρχουν υπόνοιες για μόλυνση άγριων χοίρων, λαμβάνει τα αναγκαία μέτρα για να επιβεβαιωθεί ή να αποκλεισθεί η παρουσία της ασθένειας, ενημερώνοντας τους κατόχους των χοίρων και τους κυνηγούς και εξετάζοντας όλους τους άγριους χοίρους που πυροβολούνται και θανατώνονται ή βρίσκονται νεκροί, περιλαμβανομένης και της διενέργειας εργαστηριακών εξετάσεων.

2. Προκειμένου να περιορισθεί η εξάπλωση της ασθένειας, μόλις επιβεβαιωθεί η ύπαρξη πρωτογενούς κρούσματος αφρικανικής πανώλης των χοίρων σε αγριόχοιρους, η αρμόδια αρχή του κράτους μέλους:

α) συστήνει αμέσως ομάδα εμπειρογνωμόνων στην οποία συμμετέχουν κτηνίατροι, κυνηγοί, βιολόγοι άγριων ζώων και επιδημιολόγοι. Η ομάδα εμπειρογνωμόνων βοηθά την αρμόδια αρχή:

- να μελετήσει την επιδημιολογική κατάσταση και να οριοθετήσει τη μολυνθείσα περιοχή κατά τις διατάξεις του άρθρου 16 παράγραφος 3 στοιχείο β).

- να θεσπίσει τα αναγκαία μέτρα που πρέπει να εφαρμοσθούν στη μολυνθείσα περιοχή, συμπληρωματικά προς τα μέτρα που αναφέρονται στα στοιχεία (β) και (γ). Τα μέτρα αυτά μπορεί να περιλαμβάνουν την αναστολή της θήρας και την απαγόρευση της εκτροφής αγριόχοιρων.

- να καταρτίσει σχέδιο εξάλειψης της νόσου, που υποβάλλεται στην Επιτροπή σύμφωνα με τις διατάξεις του άρθρου 16.

- να διενεργεί ελέγχους για να επαληθεύσει την αποτελεσματικότητα των μέτρων που έχουν θεσπιστεί για την εξάλειψη της αφρικανικής πανώλης των χοίρων από τη μολυνθείσα περιοχή.

β) θέτει αμέσως υπό επίσημη επιτήρηση τις χοιροτροφικές εκμεταλλεύσεις στην οριοθετηθείσα περιοχή που έχει μολυνθεί και, ειδικότερα, δίδει εντολή:

- να διενεργηθεί επίσημη απογραφή όλων των κατηγοριών χοίρων σε όλες τις εκμεταλλεύσεις. Ο ιδιοκτήτης επικαιροποιεί τα στοιχεία της απογραφής. Τα στοιχεία της απογραφής παρέχονται όταν ζητούνται και είναι δυνατό να ελέγχονται σε κάθε επιθεώρηση. Εντούτοις, όσον αφορά τις υπαίθριες χοιροτροφικές εκμεταλλεύσεις, η πρώτη απογραφή μπορεί να πραγματοποιείται βάσει εκτίμησης.

- όλοι οι χοίροι της εκμετάλλευσης να παραμένουν στους χώρους σταβλισμού τους ή σε κάποιον άλλο χώρο που να μην επιτρέπει την επαφή τους με άγριους χοίρους. Οι άγριοι χοίροι δεν πρέπει να έχουν πρόσβαση σε κανένα υλικό το οποίο θα μπορούσε στη συνέχεια να έλθει σε επαφή με τους χοίρους της εκμετάλλευσης.

- να απαγορεύεται η είσοδος ή η έξοδος χοίρων από την εκμετάλλευση, εκτός εάν υπάρχει άδεια της αρμόδιας αρχής, η οποία λαμβάνει υπόψη την επιδημιολογική κατάσταση.

- να χρησιμοποιούνται τα αναγκαία υλικά απολύμανσης στις εισόδους και εξόδους των κτιρίων σταβλισμού των χοίρων και της ίδιας της εκμετάλλευσης.

- να εφαρμόζονται τα κατάλληλα μέτρα υγιεινής από όλα τα άτομα που έρχονται σε επαφή με άγριους χοίρους ώστε να περιορίζεται ο κίνδυνος μετάδοσης του ιού της αφρικανικής πανώλης των χοίρων.

- να υποβληθούν όλοι οι νεκροί ή νοσούντες χοίροι με συμπτώματα αφρικανικής πανώλης των χοίρων σε μια εκμετάλλευση σε εξέταση για την ανίχνευση του ιού αφρικανικής πανώλης των χοίρων.

- να απαγορευθεί η είσοδος σε χοιροτροφική εκμετάλλευση κάθε τμήματος άγριου χοίρου ο οποίος έχει πυροβοληθεί και θανατωθεί ή έχει βρεθεί νεκρός και οποιουδήποτε υλικού ή εξοπλισμού που θα μπορούσε να έχει μολυνθεί από τον ιό της αφρικανικής πανώλης των χοίρων.

- να απαγορευθεί η μεταφορά χοίρων, σπέρματος, εμβρύων ή ωαρίων χοίρου εκτός της μολυνθείσας περιοχής για ενδοκοινοτικό εμπόριο.

γ) μεριμνά αμέσως ώστε όλοι οι άγριοι χοίροι που πυροβολούνται και θανατώνονται ή βρίσκονται νεκροί στην οριοθετηθείσα περιοχή η οποία έχει μολυνθεί να επιθεωρούνται από επίσημο κτηνίατρο και να εξετάζονται για την ανίχνευση του ιού της αφρικανικής πανώλης των χοίρων σύμφωνα με τις διατάξεις του Εγχειριδίου διαγνωστικής. Τα πτώματα όλων των ζώων που διαπιστώνεται ότι είναι θετικά στη νόσο υποβάλλονται σε επεξεργασία υπό επίσημη επιτήρηση. Όταν τα αποτελέσματα των εξετάσεων είναι αρνητικά στην αφρικανική πανώλη των χοίρων, τα κράτη μέλη εφαρμόζουν τα μέτρα που ορίζονται στο άρθρο 11 παράγραφος 2 της οδηγίας αριθ. 92/45/ΕΟΚ του Συμβουλίου [11]. Τα μέρη των ζώων που δεν προορίζονται για ανθρώπινη κατανάλωση υποβάλλονται σε επεξεργασία υπό επίσημη επιτήρηση.

[11] ΕΕ L 268, 14.9.1992, σ. 35. Οδηγία όπως τροποποιήθηκε τελευταία με την οδηγία αριθ. 97/79/ΕΚ (ΕΕ L 24, 30.1.1998, σ. 31).

δ) εξασφαλίζει ότι το απομόνωμα ιού της αφρικανικής πανώλης των χοίρων υποβάλλεται στην εργαστηριακή διαδικασία ταυτοποίησης του γενετικού τύπου του ιού η οποία ορίζεται στο εγχειρίδιο διαγνωστικής.

3. Σε περίπτωση εκδήλωσης κρούσματος αφρικανικής πανώλης των χοίρων σε άγριους χοίρους περιοχής ενός κράτους μέλους η οποία βρίσκεται κοντά σε περιοχή άλλου κράτους μέλους, τα οικεία κράτη μέλη συνεργάζονται για τη θέσπιση μέτρων καταπολέμησης της ασθένειας.

Άρθρο 16 Σχέδια εξάλειψης της αφρικανικής πανώλης των χοίρων σε πληθυσμό άγριων χοίρων

1. Με την επιφύλαξη των μέτρων που ορίζονται στο άρθρο 15, τα κράτη μέλη υποβάλλουν στην Επιτροπή, εντός 90 ημερών από την επιβεβαίωση πρωτογενούς κρούσματος αφρικανικής πανώλης των χοίρων σε άγριους χοίρους, έγγραφο σχέδιο των μέτρων που λαμβάνονται για την εξάλειψη της νόσου σε περιοχή που έχει οριοθετηθεί ως μολυνθείσα και των μέτρων που εφαρμόζονται στις εκμεταλλεύσεις αυτής της περιοχής.

Η Επιτροπή εξετάζει το σχέδιο, για να κρίνει εάν αυτό συμβάλλει στην επίτευξη του επιδιωκόμενου στόχου. Το εν λόγω σχέδιο, ενδεχομένως τροποποιημένο, εγκρίνεται σύμφωνα με τη διαδικασία του άρθρου 24 παράγραφος 2.

Το σχέδιο μπορεί στη συνέχεια να τροποποιηθεί ή να συμπληρωθεί ώστε να ληφθεί υπόψη η εξέλιξη της κατάστασης.

Εάν αυτές οι τροποποιήσεις αφορούν την εκ νέου οριοθέτηση της μολυνθείσας περιοχής, τα κράτη μέλη μεριμνούν ώστε να ενημερωθούν άμεσα για τις τροποποιήσεις αυτές η Επιτροπή και τα άλλα κράτη μέλη.

Αν οι τροποποιήσεις αφορούν άλλες διατάξεις του σχεδίου, τα κράτη μέλη υποβάλλουν το τροποποιημένο σχέδιο στην Επιτροπή για εξέταση και ενδεχόμενη έγκριση σύμφωνα με τη διαδικασία του άρθρου 24 παράγραφος 2.

2. Όταν εγκριθούν τα μέτρα που προβλέπονται στο σχέδιο το οποίο αναφέρεται στην παράγραφο 1, αντικαθιστούν τα αρχικά μέτρα που ορίζονται στο άρθρο 15 σε ημερομηνία η οποία αποφασίζεται κατά τη χορήγηση της έγκρισης.

3. Το σχέδιο που αναφέρεται στην παράγραφο 1 περιέχει στοιχεία σχετικά με:

α) τα αποτελέσματα των επιδημιολογικών ερευνών και ελέγχων που έχουν πραγματοποιηθεί σύμφωνα με τις διατάξεις του άρθρου 15 και σε συνάρτηση με τη γεωγραφική εξάπλωση της ασθένειας.

β) την οριοθέτηση της περιοχής που έχει μολυνθεί εντός της επικράτειας του ενδιαφερόμενου κράτους μέλους. Κατά την οριοθέτηση της μολυνθείσας περιοχής, η αρμόδια αρχή λαμβάνει υπόψη:

- τα αποτελέσματα των επιδημιολογικών ερευνών που πραγματοποιήθηκαν και τη γεωγραφική εξάπλωση της νόσου.

- τον πληθυσμό άγριων χοίρων της περιοχής.

- την παρουσία σημαντικών φυσικών ή τεχνητών εμποδίων στις κινήσεις άγριων χοίρων.

γ) την οργάνωση στενής συνεργασίας μεταξύ βιολόγων, κυνηγών, οργανώσεων κυνηγών, υπηρεσιών υπεύθυνων για την άγρια πανίδα και των κτηνιατρικών υπηρεσιών(υγείας των ζώων και δημόσιας υγείας).

δ) την ενημερωτική εκστρατεία που πρέπει να πραγματοποιηθεί για να αυξηθεί η ευαισθητοποίηση των κυνηγών σχετικά με τα μέτρα που πρέπει να λάβουν στο πλαίσιο του σχεδίου εξάλειψης της νόσου.

ε) τις ειδικές προσπάθειες που καταβάλλονται για να προσδιοριστεί η έκταση της εξάπλωσης της νόσου στον πληθυσμό άγριων χοίρων, μέσω της εξέτασης άγριων χοίρων που πυροβολούνται και θανατώνονται από κυνηγούς ή βρίσκονται νεκροί και μέσω εργαστηριακής εξέτασης, περιλαμβανομένων των επιδημιολογικών ερευνών με βάση την ηλικία των ζώων.

στ) τις απαιτήσεις προς τις οποίες πρέπει να συμμορφώνονται οι κυνηγοί ώστε να αποτραπεί κάθε κίνδυνος εξάπλωσης της νόσου.

ζ) τη μέθοδο απομάκρυνσης των άγριων χοίρων που βρίσκονται νεκροί ή πυροβολούνται και θανατώνονται, η οποία βασίζεται:

- σε επεξεργασία των πτωμάτων υπό επίσημη επιτήρηση. ή

- σε επιθεώρηση από επίσημο κτηνίατρο και σε εργαστηριακές εξετάσεις, οι οποίες προβλέπονται στο εγχειρίδιο διαγνωστικής. Τα πτώματα όλων των ζώων που είναι θετικά στη νόσο υποβάλλονται σε επεξεργασία υπό επίσημη επιτήρηση. Όταν τα αποτελέσματα αυτής της εξέτασης είναι αρνητικά στην αφρικανική πανώλη των χοίρων, τα κράτη μέλη εφαρμόζουν τα μέτρα που ορίζονται στο άρθρο 11 παράγραφος 2 της οδηγίας αριθ. 92/45/ΕΟΚ. Τα μέρη των ζώων που δεν προορίζονται για ανθρώπινη κατανάλωση υποβάλλονται σε επεξεργασία υπό επίσημη επιτήρηση.

η) την επιδημιολογική έρευνα που διενεργείται σε κάθε άγριο χοίρο ο οποίος έχει πυροβοληθεί και θανατωθεί ή βρεθεί νεκρός. Η έρευνα πρέπει να περιλαμβάνει τη συμπλήρωση ερωτηματολογίου το οποίο περιέχει πληροφορίες σχετικά με:

- τη γεωγραφική περιοχή στην οποία το ζώο βρέθηκε νεκρό ή πυροβολήθηκε και θανατώθηκε.

- την ημερομηνία κατά την οποία το ζώο βρέθηκε νεκρό ή πυροβολήθηκε και θανατώθηκε.

- το άτομο που βρήκε ή πυροβόλησε και θανάτωσε το ζώο.

- την ηλικία και το φύλο του χοίρου.

- σε περίπτωση θανάτωσης με πυροβολισμό, συμπτώματα του ζώου πριν από τη θανάτωση.

- εάν βρέθηκε νεκρό, την κατάσταση του πτώματος.

- εργαστηριακά ευρήματα .

θ) τα προγράμματα επιτήρησης και τα προληπτικά μέτρα που εφαρμόζονται στις εκμεταλλεύσεις οι οποίες βρίσκονται εντός της οριοθετηθείσας περιοχής που έχει μολυνθεί και, εφόσον είναι αναγκαίο, στις περιοχές που την περιβάλλουν, περιλαμβανομένης της μεταφοράς και της μετακίνησης ζώων εντός της περιοχής και από και προς την περιοχή. Τα μέτρα αυτά περιλαμβάνουν οπωσδήποτε την απαγόρευση της απομάκρυνσης χοίρων, σπέρματος, εμβρύων ή ωαρίων χοίρων από τη μολυσμένη περιοχή για ενδοκοινοτικό εμπόριο.

ι) άλλα κριτήρια που εφαρμόζονται για την άρση των μέτρων τα οποία έχουν ληφθεί.

ια) την αρχή την υπεύθυνη για την επίβλεψη και το συντονισμό των υπηρεσιών που είναι αρμόδιες για την εφαρμογή του σχεδίου.

ιβ) το σύστημα πληροφοριών που συγκροτήθηκε προκειμένου η ομάδα εμπειρογνωμόνων η οποία ορίζεται σύμφωνα με τις διατάξεις του άρθρου 15 παράγραφος 2 στοιχείο (α) να μπορεί να επανεξετάζει σε τακτά διαστήματα τα αποτελέσματα του σχεδίου για την εξάλειψη της νόσου.

ιγ) τα μέτρα επιτήρησης της ασθένειας που θα τεθούν σε εφαρμογή μετά από περίοδο τουλάχιστον 12 μηνών από τη στιγμή που επιβεβαιώθηκε το τελευταίο κρούσμα αφρικανικής πανώλης των χοίρων σε άγριους χοίρους στην οριοθετηθείσα μολυνθείσα περιοχή. Αυτά τα μέτρα επιτήρησης εξακολουθούν να εφαρμόζονται επί τουλάχιστον 12 μήνες και περιλαμβάνουν οπωσδήποτε τα μέτρα που έχουν ήδη τεθεί σε εφαρμογή σύμφωνα με τα στοιχεία (ε), (ζ) και (η).

4. Κάθε έξι μήνες υποβάλλεται στην Επιτροπή και στα άλλα κράτη μέλη έκθεση σχετικά με την επιδημιολογική κατάσταση στην οριοθετηθείσα περιοχή και με τα αποτελέσματα του σχεδίου εξάλειψης της νόσου.

Λεπτομερέστεροι κανόνες σχετικά με τις πληροφορίες τις οποίες οφείλουν να παρέχουν τα κράτη μέλη για το ζήτημα αυτό είναι δυνατό να εκδίδονται σύμφωνα με τη διαδικασία του άρθρου 23 παράγραφος 2.

Άρθρο 17 Μέτρα για την πρόληψη της εξάπλωσης του ιού αφρικανικής πανώλης των χοίρων μέσω φορέων

1. Εάν είναι πιθανή ή υφίστανται υπόνοιες για την παρουσία φορέων σε εκμετάλλευση όπου έχει επιβεβαιωθεί η παρουσία αφρικανικής πανώλης των χοίρων, η αρμόδια αρχή διασφαλίζει ότι:

α) το κτίριο που έχει μολυνθεί και ο περιβάλλων χώρος του ελέγχονται για την παρουσία φορέων με φυσική επιθεώρηση και, εφόσον είναι αναγκαίο, σε παγίδευση δειγμάτων.

β) σε περίπτωση επιβεβαίωσης της παρουσίας φορέων

- εκτελούνται εργαστηριακές δοκιμές προκειμένου να επιβεβαιωθεί ή να διαψευστεί η παρουσία ιού αφρικανικής πανώλης των χοίρων στους φορείς.

- για την περιοχή γύρω από την εκμετάλλευση θεσπίζονται τα κατάλληλα μέτρα επιτήρησης και ελέγχου.

γ) σε περίπτωση επιβεβαίωσης της παρουσίας φορέων χωρίς όμως να είναι πρακτικά εφικτή η καταπολέμησή τους, δεν παραμένουν στην εκμετάλλευση χοίροι επί 6 τουλάχιστον έτη.

2. Το οικείο κράτος μέλος διαβιβάζει στην Επιτροπή και στα υπόλοιπα κράτη μέλη στο πλαίσιο της Μόνιμης Κτηνιατρικής Επιτροπής πληροφορίες όσον αφορά την υλοποίηση των διατάξεων της παραγράφου 1.

Περαιτέρω μέτρα για την επιτήρηση και την καταπολέμηση των φορέων και για την πρόληψη της αφρικανικής πανώλης των χοίρων είναι δυνατόν να θεσπίζονται σύμφωνα με τη διαδικασία που αναφέρεται στο άρθρο 24 παράγραφος 2.

Άρθρο 18 Διαγνωστικές διαδικασίες και απαιτήσεις βιοασφάλειας

1. Τα κράτη μέλη εξασφαλίζουν ότι:

α) οι διαδικασίες διάγνωσης, οι δειγματοληψίες και οι εργαστηριακές εξετάσεις για την ανίχνευση της παρουσίας αφρικανικής πανώλης των χοίρων διενεργούνται σύμφωνα με το εγχειρίδιο διαγνωστικής.

β) ένα εθνικό εργαστήριο είναι υπεύθυνο για το συντονισμό των προτύπων και μεθόδων διάγνωσης σε κάθε κράτος μέλος σύμφωνα με τις διατάξεις του παραρτήματος III.

2. Τα εθνικά εργαστήρια συνεργάζονται με το κοινοτικό εργαστήριο αναφοράς όπως αναφέρεται στο παράρτημα IV. Με την επιφύλαξη των διατάξεων της απόφασης αριθ. 90/424/ΕΟΚ του Συμβουλίου [12], και ιδίως του άρθρου 28 της απόφασης αυτής, οι αρμοδιότητες και τα καθήκοντα του εργαστηρίου έχουν όπως ορίζονται στο εν λόγω παράρτημα.

[12] ΕΕ L 224, 18.8.1990, σ. 19. Οδηγία όπως τροποποιήθηκε τελευταία με την απόφαση αριθ. 2001/572/ΕΚ (ΕΕ L 203, 28.7.2001, σ. 16).

3. Για να εξασφαλιστούν ομοιόμορφες διαδικασίες διάγνωσης της αφρικανικής πανώλης των χοίρων και η απαιτούμενη διαφορική διάγνωση με την κλασική πανώλη των χοίρων, εντός έξι μηνών από την ημερομηνία που θα τεθεί σε ισχύ η παρούσα οδηγία και σύμφωνα με τη διαδικασία που αναφέρεται στο άρθρο 23 παράγραφος 2, το εγχειρίδιο διαγνωστικής για την κλασική πανώλη των χοίρων που εκδόθηκε κατά τις διατάξεις του άρθρου 17 παράγραφος 3 της οδηγίας αριθ. 2001/89/ΕΚ τροποποιείται ώστε να περιλαμβάνονται οπωσδήποτε:

α) ελάχιστα ποιοτικά πρότυπα που πρέπει να τηρούν τα εργαστήρια διάγνωσης της αφρικανικής πανώλης των χοίρων και για τη μεταφορά δειγμάτων.

β) κριτήρια και διαδικασίες που πρέπει να ακολουθούνται κατά τη διενέργεια των κλινικών ή των μετά τη σφαγή εξετάσεων, για να επιβεβαιωθεί ή να αποκλεισθεί η παρουσία αφρικανικής πανώλης των χοίρων.

γ) κριτήρια και διαδικασίες που πρέπει να ακολουθούνται για τη συλλογή δειγμάτων από ζωντανούς χοίρους ή από πτώματα χοίρων, για να επιβεβαιωθεί ή να αποκλεισθεί η παρουσία αφρικανικής πανώλης των χοίρων μέσω εργαστηριακών εξετάσεων, περιλαμβανομένων των μεθόδων δειγματοληψίας για ορολογικές ή βιολογικές εξετάσεις, στο πλαίσιο της εφαρμογής των μέτρων που προβλέπει η παρούσα οδηγία.

δ) εργαστηριακές εξετάσεις που πρέπει να διενεργούνται για τη διάγνωση της αφρικανικής πανώλης των χοίρων, περιλαμβανομένων κριτηρίων για την αξιολόγηση των αποτελεσμάτων των εργαστηριακών εξετάσεων.

ε) εργαστηριακές τεχνικές για τον προσδιορισμό του γενετικού τύπου απομονωμάτων του ιού της αφρικανικής πανώλης των χοίρων.

4. Για να εξασφαλιστούν οι απαραίτητοι όροι βιοασφάλειας για την προστασία της υγείας των ζώων, ο εν γένει χειρισμός ή η χρησιμοποίηση ιού της αφρικανικής πανώλης των χοίρων, του γενώματός του, των αντιγόνων του και εμβολίων, για σκοπούς έρευνας, διάγνωσης ή παρασκευής, διενεργούνται αποκλειστικά σε χώρους, εγκαταστάσεις ή εργαστήρια εγκεκριμένα από την αρμόδια αρχή.

Ο κατάλογος των εγκεκριμένων χώρων, εγκαταστάσεων ή εργαστηρίων κοινοποιείται στην Επιτροπή εντός έξι μηνών από την ημερομηνία που αναφέρεται στο άρθρο 27 και στη συνέχεια ενημερώνεται συνεχώς.

Άρθρο 19 Χρησιμοποίηση, παρασκευή και πώληση εμβολίων κατά της αφρικανικής πανώλης των χοίρων

Τα κράτη μέλη εξασφαλίζουν ότι:

α) η χρησιμοποίηση εμβολίων κατά της αφρικανικής πανώλης των χοίρων απαγορεύεται.

β) ο χειρισμός, η παρασκευή, η αποθήκευση, ο εφοδιασμός, η διανομή ή η πώληση εμβολίων κατά της αφρικανικής πανώλης των χοίρων στην επικράτεια της Κοινότητας πραγματοποιούνται υπό επίσημο έλεγχο.

Άρθρο 20 Κοινοτικοί έλεγχοι

Εμπειρογνώμονες της Επιτροπής μπορούν, σε συνεργασία με τις αρμόδιες αρχές του οικείου κράτους μέλους και στο βαθμό που αυτό είναι αναγκαίο για να διασφαλιστεί η ομοιόμορφη εφαρμογή της παρούσας οδηγίας, να διενεργούν επιτόπιους ελέγχους σύμφωνα με τις διαδικασίες που καθορίζονται στην απόφαση αριθ. 98/139/ΕΚ της Επιτροπής [13].

[13] ΕΕ L 38, 12.2.1998, σ. 10.

Άρθρο 21 Σχέδια επείγουσας επέμβασης

1. Κάθε κράτος μέλος καταρτίζει σχέδιο επείγουσας επέμβασης το οποίο προσδιορίζει τα μέτρα που πρόκειται να εφαρμοστούν σε εθνικό επίπεδο σε περίπτωση εκδήλωσης εστίας αφρικανικής πανώλης των χοίρων.

Το σχέδιο αυτό εξασφαλίζει την πρόσβαση σε εγκαταστάσεις, εξοπλισμό, προσωπικό και σε κάθε απαραίτητο υλικό για την ταχεία και αποτελεσματική εξάλειψη της εστίας.

2. Τα κριτήρια και οι απαιτήσεις που εφαρμόζονται τηρουμένων των αναλογιών για την κατάρτιση του σχεδίου επείγουσας επέμβασης είναι τα εκτιθέμενα στο Παράρτημα VII της οδηγίας αριθ. 2001/89/ΕΚ.

Σύμφωνα με τη διαδικασία που αναφέρεται στο άρθρο 23 παράγραφος 2, τα εν λόγω κριτήρια και απαιτήσεις μπορεί να τροποποιούνται ή να συμπληρώνονται, προκειμένου να ληφθεί υπόψη ο ειδικός χαρακτήρας της αφρικανικής πανώλης των χοίρων και η πρόοδος που έχει επέλθει στην ανάπτυξη μέτρων για την καταπολέμηση της νόσου.

3. Η Επιτροπή εξετάζει τα σχέδια αυτά για να διαπιστώσει αν συμβάλλουν στην επίτευξη του επιδιωκόμενου στόχου και προτείνει στο οικείο κράτος μέλος τις απαιτούμενες τροποποιήσεις ώστε να εξασφαλιστεί κυρίως ότι τα μέτρα αυτά είναι συμβατά προς τα μέτρα των άλλων κρατών μελών.

Η έγκριση των σχεδίων, ενδεχομένως τροποποιημένων, πραγματοποιείται σύμφωνα με τη διαδικασία που αναφέρεται στο άρθρο 23 παράγραφος 2.

Εφόσον κριθεί αναγκαίο, στη συνέχεια τα σχέδια τροποποιούνται ή συμπληρώνονται σύμφωνα με την διαδικασία που αναφέρεται στο άρθρο 23 παράγραφος 2 ώστε να ληφθούν υπόψη οι εξελίξεις της κατάστασης. Ανά πέντε έτη κάθε κράτος μέλος επικαιροποιεί οπωσδήποτε το σχέδιό του και το υποβάλλει στην Επιτροπή για έγκριση σύμφωνα με τη διαδικασία που αναφέρεται στο άρθρο 23 παράγραφος 2.

Άρθρο 22 Κέντρα και ομάδες εμπειρογνωμόνων για την καταπολέμηση της ασθένειας

Για να εξασφαλιστεί ο πλήρης συντονισμός των μέτρων των αναγκαίων για την ταχεία εξάλειψη της αφρικανικής πανώλης των χοίρων εφαρμόζονται, τηρουμένων των αναλογιών, οι διατάξεις του άρθρου 23 της οδηγίας αριθ. 2001/89/ΕΚ.

Άρθρο 23 Συνήθης κανονιστική διαδικασία

1. Η Επιτροπή επικουρείται από τη Μόνιμη Κτηνιατρική Επιτροπή, η οποία συστάθηκε με την απόφαση αριθ. 68/361/ΕΟΚ [14].

[14] ΕΕ L 255, 18.10.1968, σ. 23.

2. Όταν γίνεται παραπομπή στην παρούσα παράγραφο, εφαρμόζεται η κανονιστική διαδικασία η οποία προβλέπεται στο άρθρο 5 της απόφασης αριθ. 1999/468/ΕΚ [15], κατά τις διατάξεις του άρθρου 7 της εν λόγω απόφασης.

[15] EE L 184, 17.7.1999, σ. 23.

Το χρονικό διάστημα που προβλέπεται στο άρθρο 5 παράγραφος 6 της απόφασης αριθ. 1999/468/ΕΟΚ είναι τρίμηνη.

Άρθρο 24 Κατεπείγουσα κανονιστική διαδικασία

1. Η Επιτροπή επικουρείται από τη Μόνιμη Κτηνιατρική Επιτροπή, η οποία συστάθηκε με την απόφαση αριθ. 68/361/ΕΟΚ.

2. Όταν γίνεται παραπομπή στην παρούσα παράγραφο, εφαρμόζεται η κανονιστική διαδικασία η οποία προβλέπεται στο άρθρο 5 της απόφασης αριθ. 1999/468/ΕΚ, κατά τις διατάξεις του άρθρου 7 της εν λόγω απόφασης.

Το χρονικό διάστημα που προβλέπεται στο άρθρο 5 παράγραφος 6 της απόφασης αριθ. 1999/468/ΕΟΚ είναι 15 ημέρες

Άρθρο 25 Τροποποιήσεις του παραρτήματος I της οδηγίας αριθ. 92/119/ΕΟΚ

Στο παράρτημα I της οδηγίας αριθ. 92/119/ΕΚ οι λέξεις «πολιοεγκεφαλίτιδα του χοίρου» αντικαθίστανται από τις λέξεις «αφρικανική πανώλη των χοίρων».

Άρθρο 26 Τροποποιήσεις των παραρτημάτων έκδοση περαιτέρω λεπτομερών κανόνων

1. Εφόσον είναι αναγκαίο, τα παραρτήματα της παρούσας οδηγίας είναι δυνατόν να τροποποιούνται σύμφωνα με τη διαδικασία του άρθρου 23 παράγραφος 2.

2. Περαιτέρω λεπτομερείς κανόνες αναγκαίοι για την εφαρμογή της παρούσας οδηγίας εκδίδονται σύμφωνα με τη διαδικασία του άρθρου 23 παράγραφος 2.

Άρθρο 27 Μεταφορά στην εθνική νομοθεσία και εφαρμογή

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία, το αργότερο μέχρι την 31η Δεκεμβρίου του έτους 2002. Ενημερώνουν αμέσως την Επιτροπή σχετικά.

Εφαρμόζουν τις εν λόγω διατάξεις από την 1η Ιανουαρίου του έτους 2003. Κατά την έκδοση των διατάξεων που αναφέρονται στην πρώτη παράγραφο, τα κράτη μέλη εισάγουν παραπομπή στην παρούσα οδηγία ή τα συνοδεύουν με τέτοια παραπομπή κατά την επίσημη δημοσίευσή τους. Τα κράτη μέλη καθορίζουν τον τρόπο με τον οποίο γίνεται η παραπομπή αυτή.

Άρθρο 28 Μεταβατικές διατάξεις

Σε αναμονή της εφαρμογής της παρούσας οδηγίας, είναι δυνατή η θέσπιση μεταβατικών διατάξεων με σκοπό την καταπολέμηση της αφρικανικής πανώλης των χοίρων σύμφωνα με τη διαδικασία του άρθρου 23 παράγραφος 2.

Άρθρο 29 Έναρξη ισχύος

Η παρούσα οδηγία αρχίζει να ισχύει την εικοστή ημέρα μετά την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 30 Αποδέκτες

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Γνωστοποίηση της νόσου και λεπτομερείς επιδημιολογικές πληροφορίες τις οποίες πρέπει να παρέχουν τα κράτη μέλη σε περίπτωση που επιβεβαιώνεται η παρουσία αφρικανικής πανώλης των χοίρων

1. Εντός 24 ωρών από την επιβεβαίωση κάθε πρωτογενούς εστίας, πρωτογενούς κρούσματος σε άγριους χοίρους ή κρούσματος σε σφαγείο ή μεταφορικό μέσο, το οικείο κράτος μέλος οφείλει να γνωστοποιεί μέσω του συστήματος κοινοποίησης ζωονόσων, το οποίο καθιερώθηκε σύμφωνα με τις διατάξεις του άρθρου 5 της οδηγίας αριθ. 82/894/ΕΟΚ του Συμβουλίου:

α) την ημερομηνία αποστολής.

β) το χρόνο αποστολής.

γ) το όνομα του κράτους μέλους.

δ) την ονομασία της νόσου.

ε) το πλήθος εστιών ή κρουσμάτων.

στ) την ημερομηνία κατά την οποία εγέρθηκε υπόνοια για την παρουσία αφρικανικής πανώλης των χοίρων.

ζ) την ημερομηνία επιβεβαίωσης.

η) τις μεθόδους που χρησιμοποιήθηκαν για την επιβεβαίωση.

θ) αν η παρουσία της ασθένειας επιβεβαιώθηκε σε άγριους χοίρους ή σε εκτρεφόμενους χοίρους σε εκμετάλλευση, σε σφαγείο ή σε μεταφορικό μέσο.

ι) τη γεωγραφική θέση στην οποία επιβεβαιώθηκε η εστία ή το κρούσμα κλασικής πανώλης των χοίρων.

ια) τα μέτρα καταπολέμησης της νόσου που τέθηκαν σε εφαρμογή.

2. Όταν εκδηλώνονται πρωτογενείς εστίες ή κρούσματα σε σφαγεία ή σε μεταφορικά μέσα, το οικείο κράτος μέλος πρέπει επίσης να γνωστοποιεί τις ακόλουθες πληροφορίες, πέραν των στοιχείων που αναφέρονται στο σημείο:

α) το πλήθος των ευπαθών χοίρων στην εν λόγω εστία, το σφαγείο ή το μεταφορικό μέσο.

β) το πλήθος των νεκρών χοίρων κάθε κατηγορίας στην εκμετάλλευση, το σφαγείο ή το μεταφορικό μέσο.

γ) για κάθε κατηγορία, το ποσοστό θνησιμότητας της νόσου και το πλήθος των χοίρων στους οποίους επιβεβαιώθηκε η παρουσία αφρικανικής πανώλης των χοίρων.

δ) το πλήθος χοίρων που θανατώθηκαν στην εστία, στο σφαγείο ή στο μεταφορικό μέσο.

ε) το πλήθος πτωμάτων που υποβλήθηκαν σε επεξεργασία.

στ) σε περίπτωση εκδήλωσης εστίας της νόσου, την απόστασή της από την πλησιέστερη χοιροτροφική εκμετάλλευση.

ζ) σε περίπτωση που επιβεβαιώνεται η παρουσία αφρικανικής πανώλης των χοίρων σε σφαγείο ή σε μεταφορικό μέσο, τη γεωγραφική θέση της εκμετάλλευσης ή των εκμεταλλεύσεων προέλευσης των μολυσμένων χοίρων ή των πτωμάτων τους.

3. Όταν εκδηλώνονται δευτερογενείς εστίες, οι πληροφορίες που αναφέρονται στα σημεία 1 και 2 πρέπει να διαβιβάζονται εντός των χρονικών ορίων των οριζόμενων στο άρθρο 4 της οδηγίας αριθ. 82/894/ΕΟΚ.

4. Το οικείο κράτος μέλος εξασφαλίζει ότι, το συντομότερο δυνατό μετά την παροχή των πληροφοριών που πρέπει να δοθούν σύμφωνα με τις διατάξεις των σημείων 1, 2 και 3 σχετικά με εστία ή κρούσμα αφρικανικής πανώλης χοίρων σε εκμετάλλευση, σφαγείο ή μεταφορικό μέσο, υποβάλλεται γραπτή έκθεση στην Επιτροπή και στα άλλα κράτη μέλη, η οποία περιέχει οπωσδήποτε:

α) την ημερομηνία θανάτωσης των χοίρων στην εκμετάλλευση, στο σφαγείο ή στο μεταφορικό μέσο και επεξεργασίας των πτωμάτων τους.

β) τα αποτελέσματα των εξετάσεων που διενεργήθηκαν σε δείγματα που ελήφθησαν κατά τη θανάτωση των χοίρων.

γ) όταν έχει εφαρμοσθεί η παρέκκλιση που αναφέρεται στο άρθρο 6 παράγραφος 1, το πλήθος χοίρων που θανατώθηκαν και υπέστησαν επεξεργασία και το πλήθος χοίρων που πρόκειται να σφαγούν σε μεταγενέστερη ημερομηνία καθώς και την προθεσμία που έχει ορισθεί για τη σφαγή τους.

δ) κάθε πληροφορία που σχετίζεται με την πιθανή προέλευση της νόσου ή την πραγματική προέλευσή της, εάν η τελευταία έχει επιβεβαιωθεί.

ε) πληροφορίες σχετικά με το σύστημα ελέγχου που έχει τεθεί σε ενέργεια ώστε να διασφαλίζεται ότι εφαρμόζονται αποτελεσματικά τα μέτρα για τη διακίνηση ζώων τα θεσπιζόμενα στα άρθρα 10 και 11.

στ) όταν εκδηλώνεται πρωτογενής εστία ή κρούσμα αφρικανικής πανώλης των χοίρων σε σφαγείο ή σε μεταφορικό μέσο, το γενετικό τύπο του ιού που είναι υπεύθυνος για την εστία ή για το κρούσμα.

ζ) όταν έχουν θανατωθεί χοίροι σε εκμεταλλεύσεις πιθανής μετάδοσης της νόσου ή σε εκμεταλλεύσεις στις οποίες υπάρχει υπόνοια ότι έχουν μολυνθεί χοίροι με τον ιό της αφρικανικής πανώλης των χοίρων, πληροφορίες σχετικά με:

- την ημερομηνία θανάτωσης και το πλήθος χοίρων κάθε κατηγορίας οι οποίοι θανατώθηκαν σε κάθε μία εκμετάλλευση.

- την επιδημιολογική σχέση ανάμεσα στην εστία ή στο κρούσμα αφρικανικής πανώλης των χοίρων και σε κάθε εκμετάλλευση πιθανής μετάδοσης της νόσου ή τους άλλους λόγους οι οποίοι προκάλεσαν την υπόνοια παρουσίας αφρικανικής πανώλης των χοίρων σε κάθε ύποπτη εκμετάλλευση.

- τα αποτελέσματα των εργαστηριακών εξετάσεων που πραγματοποιήθηκαν στα δείγματα τα οποία λήφθηκαν από τους χοίρους στις εκμεταλλεύσεις και τον χρόνο θανάτωσης των χοίρων αυτών.

σε περίπτωση που χοίροι σε εκμεταλλεύσεις πιθανής μετάδοσης της νόσου δεν θανατώθηκαν, πρέπει να δοθούν πληροφορίες για τους λόγους που δικαιολογούν αυτή την απόφαση.

ΠΑΡΑΡΤΗΜΑ II

Αρχές και διαδικασίες για τον καθαρισμό και την απολύμανση

1. Γενικές αρχές και διαδικασίες:

α) οι εργασίες καθαρισμού και απολύμανσης και, εφόσον είναι αναγκαίο, τα μέτρα εξολόθρευσης τρωκτικών και εντόμων πρέπει να πραγματοποιούνται υπό επίσημη επιτήρηση και σύμφωνα με τις οδηγίες του επίσημου κτηνίατρου.

β) τα απολυμαντικά που πρόκειται να χρησιμοποιηθούν και οι συγκεντρώσεις τους πρέπει να έχουν εγκριθεί επίσημα από την αρμόδια αρχή έτσι ώστε να διασφαλίζεται η καταστροφή του ιού της αφρικανικής πανώλης των χοίρων.

γ) πρέπει να ελέγχεται πριν από τη χρήση η δραστικότητα των απολυμαντικών, επειδή η δραστικότητα ορισμένων απολυμαντικών μειώνεται μετά από μακροχρόνια αποθήκευση.

δ) η επιλογή των απολυμαντικών και των διαδικασιών απολύμανσης πρέπει να πραγματοποιείται αφού ληφθεί υπόψη η φύση των εγκαταστάσεων, των οχημάτων και των αντικειμένων που θα απολυμανθούν.

ε) οι συνθήκες υπό τις οποίες χρησιμοποιούνται τα υλικά απολύμανσης και τα απολυμαντικά πρέπει να εξασφαλίζουν την πλήρη αποτελεσματικότητά τους. Ειδικότερα, πρέπει να τηρούνται οι τεχνικές προδιαγραφές που ορίζει ο παρασκευαστής, όπως η πίεση, η ελάχιστη θερμοκρασία και ο απαιτούμενος χρόνος δράσης.

στ) ανεξάρτητα από το χρησιμοποιούμενο απολυμαντικό, πρέπει να τηρούνται οι ακόλουθοι γενικοί κανόνες:

- προσεκτική διαβροχή της στρωμνής, των απορριμμάτων και των περιττωμάτων με το απολυμαντικό,

- πλύσιμο και καθαρισμός με προσεκτικό βούρτσισμα και τρίψιμο του εδάφους, των δαπέδων, των κεκλιμένων επιφανειών και τοίχων μετά την απομάκρυνση ή την αποσυναρμολόγηση, εάν χρειασθεί, του εξοπλισμού ή των εγκαταστάσεων που εμποδίζουν τις εργασίες αποτελεσματικού καθαρισμού και απολύμανσης,

- στη συνέχεια πρέπει να χρησιμοποιείται εκ νέου απολυμαντικό τουλάχιστον για όσο χρόνο ορίζουν οι οδηγίες των παρασκευαστών.

ζ) κατά το πλύσιμο με υγρά υπό πίεση, πρέπει να αποφεύγεται η εκ νέου μόλυνση των σημείων που είχαν προηγουμένως καθαριστεί.

η) οι εργασίες πρέπει να περιλαμβάνουν το πλύσιμο, την απολύμανση ή την καταστροφή εξοπλισμού, εγκαταστάσεων ή αντικειμένων που θα μπορούσαν να έχουν μολυνθεί.

θ) μετά τις εργασίες απολύμανσης πρέπει να αποτρέπεται η εκ νέου μόλυνση.

ι) οι εργασίες καθαρισμού και απολύμανσης που απαιτούνται στο πλαίσιο της παρούσας οδηγίας πρέπει να καταγράφονται στο μητρώο της εκμετάλλευσης ή των οχημάτων. Όταν απαιτείται επίσημη έγκριση, πρέπει να πιστοποιείται από τον εποπτεύοντα επίσημο κτηνίατρο.

2. Ειδικές διατάξεις καθαρισμού και απολύμανσης εκμεταλλεύσεων που έχουν μολυνθεί:

α) προκαταρκτικός καθαρισμός και απολύμανση:

- κατά τη θανάτωση των ζώων πρέπει να λαμβάνονται όλα τα αναγκαία μέτρα για να αποτρέπεται ή να περιορίζεται στο ελάχιστο η μετάδοση του ιού της αφρικανικής πανώλης των χοίρων. Τα μέτρα αυτά περιλαμβάνουν, μεταξύ άλλων, την εγκατάσταση προσωρινού εξοπλισμού απολύμανσης, την προμήθεια προστατευτικής ενδυμασίας, καταιονισμό, την απολύμανση του χρησιμοποιηθέντος εξοπλισμού, των εργαλείων και εγκαταστάσεων και τη διακοπή της λειτουργίας του εξαερισμού,

- τα πτώματα των θανατωθέντων ζώων πρέπει να ψεκάζονται με απολυμαντικό.

- εφόσον τα πτώματα πρέπει να απομακρυνθούν από την εκμετάλλευση για επεξεργασία, πρέπει να χρησιμοποιούνται καλυμμένοι και υδατοστεγείς περιέκτες.

- μόλις απομακρυνθούν τα πτώματα των χοίρων για επεξεργασία, τα τμήματα της εκμετάλλευσης στα οποία στεγάζονταν τα εν λόγω ζώα και κάθε άλλο τμήμα άλλων κτιρίων, της αυλής κλπ. που μολύνθηκε κατά τη θανάτωση ή τη μετά τη θανάτωση εξέταση των ζώων πρέπει να ψεκάζονται με απολυμαντικά εγκεκριμένα σύμφωνα με τις διατάξεις του άρθρου 12.

- ιστοί ή αίμα που έχουν διαχυθεί κατά τη σφαγή ή η μετά τη θανάτωση ή σε ευρεία κλίμακα μόλυνση κτιρίων, αυλών, εργαλείων κλπ. πρέπει να αποτελούν το αντικείμενο προσεκτικής συλλογής και επεξεργασίας μαζί με τα πτώματα.

- το χρησιμοποιούμενο απολυμαντικό πρέπει να παραμένει επάνω στην επιφάνεια καθαρισμού τουλάχιστον επί 24 ώρες.

β) τελικός καθαρισμός και απολύμανση:

- η κόπρος και οι χρησιμοποιηθείσες στρωμνές πρέπει να απομακρύνονται και να υφίστανται τα προβλεπόμενα στο σημείο 3 στοιχείο α).

- το λίπος και οι ακαθαρσίες πρέπει να απομακρύνονται από όλες τις επιφάνειες με χρησιμοποίηση απολιπαντικού και οι επιφάνειες να πλένονται με νερό.

- μετά το πλύσιμο με νερό πρέπει να γίνεται εκ νέου ψεκασμός με απολυμαντικό.

- μετά από επτά ημέρες, όλες οι εγκαταστάσεις πρέπει να καθαρίζονται με απολιπαντικό και στη συνέχεια να ξεπλένονται με νερό, να γίνεται ψεκασμός με απολυμαντικό και να ξεπλένονται εκ νέου με νερό.

3. Απολύμανση στρωμνής, κόπρου και υγρής κόπρου που έχουν μολυνθεί:

α) η κόπρος και η χρησιμοποιηθείσα στρωμνή πρέπει να στοιβάζονται, να ψεκάζονται με απολυμαντικό και να διατηρούνται επί τουλάχιστον 42 ημέρες ή να καταστρέφονται με καύση ή ταφή.

β) η υγρή κόπρος πρέπει να αποθηκεύεται τουλάχιστον επί 60 ημέρες μετά τον τελευταίο ψεκασμό με απολυμαντικό, εκτός αν οι αρμόδιες αρχές επιτρέψουν μικρότερο διάστημα αποθήκευσης για υγρή κόπρο η οποία έχει όντως υποβληθεί σε επεξεργασία σύμφωνα με τις οδηγίες του επίσημου κτηνιάτρου ώστε να εξασφαλιστεί η καταστροφή του ιού.

4. Πάντως, κατά παρέκκλιση από τα εκτιθέμενα στα σημεία 1 και 2, στην περίπτωση των υπαίθριων εκμεταλλεύσεων η αρμόδια αρχή έχει τη δυνατότητα να ορίζει ειδικές διαδικασίες καθαρισμού και απολύμανσης, λαμβανόμενων υπόψη του τύπου εκμετάλλευσης και των κλιματικών συνθηκών.

ΠΑΡΑΡΤΗΜΑ III

Τα εθνικά εργαστήρια για την αφρικανική πανώλη των χοίρων και οι αρμοδιότητές τους

1. Τα εθνικά εργαστήρια που είναι υπεύθυνα για την αφρικανική πανώλη των χοίρων είναι τα εξής:

Βέλγιο

Centre d'Etude et de Recherche Vιtιrinaires et Agrochimiques, 1180 Bruxelles

Δανία

Statens veterinζre Institut for Virusforsknig, Lindholm, 4771 Kalvehave

Γερμανία

Bundesforschungsanstalt fόr Viruskrankheiten der Tiere,Tubingen

Ελλάδα

Κτηνιατρικό ινστιτούτο λοιμωδών και παρασιτικών νοσημάτων, 15310 Αγία Παρασκευή

Ισπανία

Centro de Investigaciσn en Sanidad Animal, 28130 Valdeolmos (Madrid)

Γαλλία

AFSSA-Ploufragan, Zoopole des Cotes d'Armor, 22440 Ploufragan

Ιρλανδία

Veterinary Research Laboratory, Abbotstown, Castleknock, Dublin 15

Ιταλία

Istituto Zooprofilattico Sperimentale dell'Umbria e delle Marche, 06100 Perugia

Λουξεμβούργο

Laboratoire de Medicine Veterinare de l'Etat, 1020 Luxembourg

Κάτω Χώρες

Instituut voor Veehouderij en Diergezondheid (ID-Lelystad), 8200 AB Lelystad

Αυστρία

Bundensanstalt fόr Veterinδrmedizinische Untersuchungen in Mφdling, Rober Koch-Gasse 17, 2340 Mφdling

Πορτογαλία

Laboratσrio Nacional de Investigaηγo Veterinαria, 1500 Lisboa

Φινλανδία

Elδinlδδkintδ- ja elintarviketutkimuslaitos, 00231 Helsinki

Σουηδία

Statens veterinrmedicinska anstalt, 75189 Uppsala

Ηνωμένο Βασίλειο

Institute for Animal Health, Pirbright, Woking, Surrey GU24 ONF

2. Τα εθνικά εργαστήρια για την αφρικανική πανώλη των χοίρων είναι υπεύθυνα να εξασφαλίζουν ότι σε κάθε κράτος μέλος οι εργαστηριακές εξετάσεις για την ανίχνευση της παρουσίας της αφρικανικής πανώλης των χοίρων και την ταυτοποίηση του γενετικού τύπου απομονωμάτων ιού πραγματοποιούνται σύμφωνα με τις διατάξεις του Εγχειριδίου διαγνωστικής. Για το σκοπό αυτό μπορεί να συνάπτουν ειδικές συμφωνίες με το Κοινοτικό εργαστήριο αναφοράς ή με άλλα εθνικά εργαστήρια.

3. Το εθνικό εργαστήριο για την αφρικανική πανώλη των χοίρων σε κάθε κράτος μέλος είναι υπεύθυνο για το συντονισμό των προτύπων και των διαγνωστικών μεθόδων σε κάθε διαγνωστικό εργαστήριο για την αφρικανική πανώλη των χοίρων εντός του οικείου κράτους. Για τον σκοπό αυτό:

α) μπορούν να προμηθεύουν διαγνωστικά αντιδραστήρια σε επιμέρους εργαστήρια.

β) ελέγχουν την ποιότητα όλων των διαγνωστικών αντιδραστηρίων που χρησιμοποιούνται στο οικείο κράτος μέλος.

γ) διενεργούν περιοδικές συγκριτικές δοκιμασίες.

δ) διατηρούν απομονώματα ιού της αφρικανικής πανώλης των χοίρων από κρούσματα και εστίες που έχουν επιβεβαιωθεί στο υπόψη κράτος μέλος.

ΠΑΡΑΡΤΗΜΑ IV

Κοινοτικό εργαστήριο αναφοράς για την αφρικανική πανώλη των χοίρων

1. Το Κοινοτικό εργαστήριο αναφοράς για την αφρικανική πανώλη των χοίρων είναι το: Centro de Investigaciσn en Sanidad Animal, 28130 Valdeolmos, Madrid, Spain.

2. Το Κοινοτικό εργαστήριο αναφοράς για την αφρικανική πανώλη των χοίρων έχει τις εξής αρμοδιότητες και καθήκοντα:

α) Να συντονίζει, σε συνεννόηση με την Επιτροπή, τις μεθόδους που χρησιμοποιούνται στα κράτη μέλη για τη διάγνωση της αφρικανικής πανώλης των χοίρων, και ιδίως:

- να αποθηκεύει και να προμηθεύει κυτταρικές καλλιέργειες για χρήση σε διαγνωστικούς σκοπούς.

- να τυποποιεί, να αποθηκεύει και να προμηθεύει στελέχη του ιού της αφρικανικής πανώλης των χοίρων που χρησιμεύουν για τη διενέργεια ορολογικών δοκιμών και για την παρασκευή αντιορών.

- να προμηθεύει στα εθνικά εργαστήρια αναφοράς τυποποιημένους ορούς, συνδεδεμένους ορούς και άλλα αντιδραστήρια αναφοράς, με στόχο την τυποποίηση των δοκιμασιών και των αντιδραστηρίων που χρησιμοποιούνται στα κράτη μέλη.

- να δημιουργήσει και να διατηρεί συλλογή ιών της αφρικανικής πανώλης των χοίρων.

- να οργανώνει περιοδικά, σε κοινοτικό επίπεδο, συγκριτικές δοκιμές διαγνωστικών μεθόδων.

- να συλλέγει και να αντιπαραβάλλει δεδομένα και πληροφορίες σχετικά με τις χρησιμοποιούμενες μεθόδους διάγνωσης και τα αποτελέσματα των πραγματοποιούμενων δοκιμασιών.

- να ταυτοποιεί απομονώματα του ιού με τις πλέον προηγμένες διαθέσιμες μεθόδους, με στόχο την καλύτερη κατανόηση της επιζωοτιολογίας της αφρικανικής πανώλης των χοίρων.

- να παρακολουθεί την εξέλιξη της κατάστασης ανά τον κόσμο όσον αφορά την επιτήρηση, την επιζωοτιολογία και την πρόληψη της αφρικανικής πανώλης των χοίρων.

- να αναπτύσσει εμπειρία σχετικά με τον ιό της αφρικανικής πανώλης των χοίρων και άλλους παρεμφερείς ιούς ώστε να είναι δυνατή η ταχεία διαφορική διάγνωση.

β) να λαμβάνει τα αναγκαία μέτρα για την κατάρτιση ή επιμόρφωση εμπειρογνωμόνων σε διαγνωστικά εργαστήρια, με στόχο την εναρμόνιση των διαγνωστικών τεχνικών.

γ) να διαθέτει εκπαιδευμένο προσωπικό που να μπορεί να επεμβαίνει όταν παρουσιάζονται επείγουσες καταστάσεις στο εσωτερικό της Κοινότητας.

δ) να πραγματοποιεί ερευνητικές δραστηριότητες και, όταν είναι δυνατό, να συντονίζει τις ερευνητικές δραστηριότητες με στόχο την καλύτερη καταπολέμηση της αφρικανικής πανώλης των χοίρων.

3. Τα κοινοτικά εργαστήρια αναφοράς για την κλασική πανώλη των χοίρων και την αφρικανική πανώλη των χοίρων οργανώνουν τις δραστηριότητές τους κατά τρόπο ώστε να διασφαλίζεται ο επιβαλλόμενος συντονισμός των συγκριτικών δοκιμών που οργανώνονται σε κοινοτικό επίπεδο για τη διάγνωση των δύο αυτών ασθενειών.